****

**สาร ม.พ.พ.ท.**

**ปีที่ ๑๖ ฉบับที่ ๓ เดือน มีนาคม พุทธศักราช ๒๕๖๐**

**คนพิการ เฮ! ประกันสังคมฟันธง ดูแลคนพิการใช้สิทธิเข้า รพ.ของรัฐได้ทุกแห่ง**

 **    **

**นายสุรเดช วลีอิทธิกุล เลขาธิการสำนักงานประกันสังคม เปิดเผยว่า** ตามคำสั่งหัวหน้าคณะรักษาความสงบแห่งชาติ ที่ ๕๘/๒๕๕๙ สั่ง ณ วันที่ ๑๔ กันยายน ๒๕๕๙ **ให้คนพิการ ที่เป็นผู้ประกันตนในระบบประกันสังคมมีสิทธิรับบริการสาธารณสุขในระบบหลักประกันสุขภาพแห่งชาติ (บัตรทอง)** และได้เริ่มดำเนินการตั้งแต่วันที่ ๑๕ ตุลาคม ๒๕๕๙ ที่ผ่านมา **ซึ่งผู้พิการที่ไปใช้สิทธิรักษาพยาบาลในโรงพยาบาล พบปัญหาความไม่สะดวกในการเข้ารับการรักษา**

          สำนักงานประกันสังคม สำนักงานหลักประกันสุขภาพแห่งชาติ กรมบัญชีกลาง กรมส่งเสริมและพัฒนาคุณภาพชีวิตคนพิการ กระทรวงสาธารณสุข และสำนักงานคณะกรรมการกฤษฎีกา **ร่วมกันประชุมหาแนวทางแก้ไขปัญหาดังกล่าว เมื่อวันที่ ๙ พฤศจิกายน ๒๕๕๙ ณ ห้องประชุมสำนักงานประกันสังคม จังหวัดนนทบุรี ที่ประชุมมีข้อสรุป โดยเพิ่มสิทธิผู้พิการสามารถเข้ารับการรักษาพยาบาลในโรงพยาบาลของรัฐได้ทุกแห่ง และในเรื่องของอวัยวะเทียมและกายอุปกรณ์**  สำนักงานประกันสังคมได้ใช้บัญชีเดียวกับสำนักงานหลักประกันสุขภาพแห่งชาติโดยปรับเพิ่มเป็น ๙๕ รายการ ซึ่งได้มีการปรับเพิ่มตั้งแต่วันที่ ๑ ตุลาคม ๒๕๕๙ ที่ผ่านมา **โดยผู้พิการไม่ต้องสำรองจ่าย และสำหรับปัญหาการเบิกค่ารักษาพยาบาลของผู้พิการตั้งแต่วันที่ ๑๕ ตุลาคม ๒๕๕๙ ผู้พิการสามารถเบิกค่ารักษาพยาบาลคืนได้ที่สำนักงานประกันสังคมทุกแห่งทั่วประเทศ** (sso.go.thออนไลน์/มูลนิธิพัฒนาคนพิการไทย ๐๓ มี.ค.๖๐)

**งานเสวนาวิชาการ “สวนบำบัดสำหรับเด็กพิการและเด็กด้อยโอกาส”**

**       **

เมื่อวันศุกร์ที่ ๑๗ มีนาคม ๒๕๖๐ ณ ห้องสุพรรณิการ์ ชั้น ๓ โรงแรม ที เค พาเลซ **มูลนิธิเพื่อเด็กพิการ รับการสนับสนุนโครงการโดย สำนักงานกองทุนสนับสนุนการสร้างเสริมสุขภาพ และมูลนิธิเอ็มโอไอไทย ร่วมกัน จัดงาน “งานเสวนาวิชาการ สวนบำบัดสำหรับเด็กพิการและเด็กด้อยโอกาส”**

โดย **นายแพทย์ประพจน์ เภตรากาศ ผู้จัดการโครงการสวนบำบัดฯ ให้เกียรติเป็นประธานให้การกล่าวเปิดงาน** จากนั้นเป็นพิธีมอบโล่รางวัลสำหรับ Garden Therapy Design Contest ๒๐๑๕ และใบประกาศเกียรติคุณ จากนั้นเป็นการ**เสวนา เรื่อง “ความสำเร็จ...สวนบำบัด” จากตัวแทน ๕ องค์กร** ดังนี้ ตัวแทนผู้ปกครองเด็กพิการ ตัวแทนสถานสงเคราะห์ บ้านนนทภูมิ และบ้านเฟื่องฟ้า ตัวแทนจาก บ้านคามิลเลี่ยนเพื่อเด็กพิการ(บ้านเกื้อกูล เชียงราย) และคุณสุวพิชญ์ ซ้อมจันร์ทรา จากโรงพยาบาล ลับแล

**เวทีเสวนาเป็นการพูดคุยถึงประสบการณ์ จากตัวแทนจากสถาบันต่างๆ มาบอกเล่าถึงการนำความรู้จากการเข้าฝึกอบรม เรื่องสวนบำบัดสำหรับเด็กพิการและเด็กด้อยโอกาส นำไปประยุกต์ใช้และต่อยอดในองค์กร** ถึงประโยชน์ที่ได้รับ การพัฒนาด้านร่างกาย พัฒนากล้ามเนื้อมัดต่างๆ ของเด็กพิการ ด้านการเข้าสังคม ด้านการสื่อสาร จากการที่เด็กพิการได้เข้ากิจกรรมกลุ่มจากสวนบำบัด

**คุณรุ่งณภา(นักกายภาพบำบัด บ้านเฟื่องฟ้า) เป็นตัวแทนเข้าอบรมสวนบำบัด กล่าวว่า** “ปกติเวลาทำกายภาพเด็กๆ จะมีกิจกรรมเพียงแต่ในห้องสี่เหลี่ยมเท่านั้น หลังจากเข้าอบรมเรื่องส่วนบำบัด ก็ปรับวิธีการทำกายภาพบำบัดเด็กๆ โดยพาเด็กๆ ได้เข้าถึงธรรมชาติมากยิ่งขึ้น เข้าถึงพื้นที่สีเขียวภายในศูนย์บ้านเฟื่องฟ้า สังเกตว่าเด็กๆ มีความผ่อนคลายมากยิ่งขึ้น”

**คุณอนุวัฒน์(มูลนิธิแบ่งปันบ้านเกื้อกูล) เป็นตัวแทนเข้าอบรมสวนบำบัด กล่าวว่า** “เด็กๆได้รับประโยชน์จากการลงมือทำสวน ได้พัฒนาการใช้กล้ามเนื้อมัดเล็ก มัดใหญ่ ได้สมาธิจากการจัดเรียงเมล็ดพันธุ์ ซึ่งเสริมสร้างพัฒนาการและทักษะ กระบวนการ ในรอบด้านให้กับเด็กๆ ได้อย่างดีเยี่ยม”

**คุณสุวพิธ(โรงพยาบาลลับแล) เป็นตัวแทนเข้าอบรมสวนบำบัด กล่าวว่า** ได้ใช้ประสาทสัมผัสทั้ง๕ ชื่นชมกับสิ่งรอบตัว สัมผัสธรรมชาติรอบกาย นำไปปรับใช้กับทางโรงพยาบาลคือ จัดโครงการทอดผ้าป่าใบไม้ เพื่อนำมาเป็นปุ๋ยดิน ต่อยอดจากโครงการตลาดสีเขียว ที่โรงพยาบาลมีอยู่แล้ว สู่รายได้ในการทำดินขายและต้นกล้าของต้นไม้

ช่วงบ่ายเป็นกิจกรรมเปิดเวทีแลกเปลี่ยนและสรุปการเสวนา และแบ่งกลุ่ม work shop กิจกรรมสวนบำบัด อนึ่ง **มูลนิธิพัฒนาคนพิการไทยได้เข้าร่วม work shop กิจกรรมสวนบำบัด การจัดดอกไม้แบบ “โคริงกะ”**

(มูลนิธิพัฒนาคนพิการไทย ๒๐ มี.ค.๖๐)

**สถาบันดนตรีเคพีเอ็นร่วมเติมเต็มศักยภาพทางดนตรีให้เด็กออทิสติก**



**คณะผู้บริหาร บริษัท เคพีเอ็น มิวสิค นำโดย บุญญพัฒน์ สุวรรณมาศ กรรมการผู้จัดการ มอบอุปกรณ์และเครื่องดนตรี จำนวน ๑๗ ชิ้น เพื่อเติมเต็มศักยภาพด้านดนตรี เกิดการพัฒนาเป็นอาชีพต่อไปได้ในอนาคต ให้กับน้องๆ ที่อยู่ในความดูแลของมูลนิธิออทิสติกไทย** ซึ่งเป็นสถานที่สำหรับการพัฒนาศักยภาพบุคคลออทิสติกให้ครบทุกด้าน โดยมี คุณชูศักดิ์ จันทยานนท์ ผู้อำนวยการสมาคมผู้ปกครองบุคคลออทิสติกไทย เป็นผู้รับมอบ นอกจากนี้ยังได้มีการแสดงมินิคอนเสิร์ตที่สามารถสร้างเสียงหัวเราะ ความสนุกสนานและทำให้น้องๆ ได้มีปฏิสัมพันธ์ร่วมกับผู้อื่นอีกด้วย (ryt๙.comออนไลน์ ๓๑ม.ค.๖๐)

**ชมรมคนพิการนครตรังเปิดซ่อมเครื่องใช้ไฟฟ้าก่อนนำขาย** 

**ชมรมคนพิการเทศบาลนครตรัง เปิดรับบริจาคซากอิเล็กทรอนิกส์ และเครื่องใช้ไฟฟ้าที่เสียหรือไม่ใช้แล้ว ก่อนนำมาซ่อมเพื่อนำไปขายและนำเงินที่ได้มาช่วยเหลือผู้พิการท่ามกลางกระแสตอบรับที่ดีมาก** ชมรมคนพิการเทศบาลนครตรัง ซึ่งตั้งอยู่เลขที่ ๓๔/๑๒๓ ถนนสังขวิทย์ ซอย ๒ ต.ทับเที่ยง อ.เมืองตรัง **ได้รวมตัวกันทำกิจกรรมเพื่อสังคม ด้วยการเปิดรับบริจาคซากอิเล็กทรอนิกส์ และอุปกรณ์เครื่องใช้ไฟฟ้าที่เสียแล้ว ตามโครงการรับบริจาคซากอิเล็กทรอนิกส์ และซ่อมแซมเครื่องใช้ไฟฟ้าทุกชนิด** ทั้งทีวี ตู้เย็น พัดลม เครื่องเสียง และคอมพิวเตอร์ **เพื่อนำไปขาย และนำเงินที่ได้มาใช้จ่ายในการช่วยเหลือผู้พิการ เช่น** เป็นค่าเดินทางในการทำกิจกรรมต่างๆ ซื้อสิ่งของในการลงพื้นที่เยี่ยมคนพิการ และเป็นค่าใช้จ่ายที่เป็นประโยชน์ต่อคนพิการ นอกจากนั้น ยังเป็นการสร้างงานสร้างรายได้ให้แก่สมาชิก ซึ่งล้วนเป็นคนพิการประเภทต่างๆ ที่อยากมีงานทำ และไม่ต้องการเป็นภาระของสังคม

**น.ส.สุกานดา สุริยะรังษี ประธานชมรมคนพิการเทศบาลนครตรัง กล่าวว่า** ปัจจุบันทางชมรมมีสมาชิก จำนวน ๑๑๘ คน จากทั่ว จ.ตรัง ซึ่งหลังจากเปิดที่ทำการ และมีการทำกิจกรรมเพื่อสังคมมาเป็นระยะเวลา ๖ เดือน ปรากฏว่า ได้ผลตอบรับที่ดีมาก มีทั้งผู้ที่ให้การสนับสนุนอุปกรณ์เครื่องใช้ไฟฟ้า และมีลูกค้านำเครื่องใช้ไฟฟ้านานาชนิดมาให้คนพิการซ่อมทำให้ช่างซึ่งเป็นผู้พิการที่เคยผ่านการฝึกอบรมด้านวิชาชีพมีรายได้เป็นที่น่าพอใจ  
 **สำหรับรายได้จะมีการจัดสรรแบ่งปันกันเป็นสัดส่วนคือ** รายได้ ๔๐% แบ่งให้เป็นค่าแรงของช่างซ่อม สำหรับที่เหลืออีก ๖๐% จะแบ่งออก ๓ ส่วน คือ ๒๐% ใช้เยี่ยมเยียนกลุ่มคนพิการนอกสถานที่ ๒๐% ใช้เป็นค่าเช่าบ้าน ค่าน้ำ ค่าไฟฟ้าของชมรม และอีก ๒๐% ใช้เป็นค่าอาหาร และเครื่องดื่มของสมาชิก

ขณะเดียวกัน **ในปัจจุบันขยะอิเล็กทรอนิกส์ได้มีการเพิ่มขึ้นเป็นจำนวนมาก เนื่องจากเทคโนโลยีมีการเปลี่ยนแปลงอย่างรวดเร็ว ปัญหาขยะจึงตามมาเร็วมากเช่นกัน** ไม่ว่าจะเป็นเครื่องใช้ไฟฟ้า และอุปกรณ์อิเล็กทรอนิกส์ จำพวกโทรศัพท์มือถือ คอมพิวเตอร์ โทรทัศน์ หรืออุปกรณ์เครื่องเสียง **โดยวัสดุเหลือใช้พวกนี้หากมีการจัดการไม่เหมาะสมอาจทำให้เกิดอันตรายทั้งต่อสุขภาพและระบบนิเวศได้ แต่ขยะเหล่านี้สามารถนำกลับไปเปลี่ยนเป็นเงิน เพื่อสร้างประโยชน์สูงสุดให้แก่คนพิการ** เพื่อให้คนพิการอยู่ร่วมในสังคมได้อย่างมีคุณค่าอีกทางหนึ่ง สำหรับประชาชนท่านใดที่มีซากอิเล็กทรอนิกส์ และอุปกรณ์เครื่องใช้ไฟฟ้าทุกชนิดที่ไม่ใช้แล้ว สามารถนำมาร่วมทำบุญกับคนพิการ โดยการนำมาบริจาคได้ที่ชมรมคนพิการเทศบาลนครตรัง **สนใจติดต่อได้ที่ “น้องจุ๋ม” น.ส.สุกานดา สุริยะรังษี โทร.๐๘-๓๒๙๕-๖๙๕๑** (manager.co.thออนไลน์ ๒๔ ก.พ.๖๐)

**อัศวินเปิดใช้งานลิฟต์คนพิการ BTS เพิ่ม ๔ สถานี**

****

**ผู้ว่าราชการกรุงเทพมหานคร เปิดใช้งานลิฟต์คนพิการสถานีบีทีเอสเพิ่ม ๔ สถานี** พล.ต.อ.อัศวิน ขวัญเมือง ผู้ว่าราชการกรุงเทพมหานคร เป็นประธานเปิดการใช้งานลิฟต์สำหรับคนพิการ บริเวณสถานีรถไฟฟ้าบีทีเอส สถานีราชดำริ **ซึ่งกรุงเทพมหานคร ได้ดำเนินการติดตั้งให้เป็นไปตามมาตรฐานสากล และอำนวยความสะดวกให้แก่คนพิการสามารถเดินทางในระบบขนส่งมวลชนได้อย่างเท่าเทียมและสะดวกมากที่สุด โดยได้เปิดใช้งานลิฟต์สำหรับคนพิการพร้อมกัน ๔ สถานี รวม ๑๑ ตัว ประกอบด้วย** สถานีราชดำริ จำนวน ๓ ตัว สถานีพร้อมพงษ์ จำนวน ๓ ตัว สถานีทองหล่อ จำนวน ๓ ตัว และสถานีอ่อนนุช จำนวน ๒ ตัว ส่วนที่เหลืออยู่ระหว่างดำเนินการ โดยจะทยอยเปิดให้บริการ คาดว่าจะก่อสร้างและเปิดลิฟต์คนพิการบริเวณสถานีบีทีเอสได้ทั้งหมดภายในปี ๒๕๖๐

ทั้งนี้ **กรุงเทพมหานคร มีแผนงานติดตั้งลิฟต์สำหรับผู้พิการ ผู้สูงอายุ และผู้ที่ไม่สะดวกในการใช้บันได หรือ บันไดเลื่อน บริเวณสถานีบีทีเอส จากชั้นพื้นดินขึ้นสู่ชั้นจำหน่ายตั๋วและจากชั้นจำหน่ายตั๋วถึงบริเวณชานชาลา เพิ่มเติมใน ๑๙ สถานี รวมจำนวน ๕๖ ตัว** จากสถานีที่มีอยู่ทั้งหมด ๒๓ สถานี นอกจากนี้ ได้จัดสิ่งอำนวยความสะดวกอื่น ๆ อาทิ ทางลาด ทางเดินสำหรับคนพิการ เพิ่มเติมเพื่อเป็นการอำนวยความสะดวกแก่ผู้พิการผู้สูงอายุให้สามารถเดินทางด้วยระบบขนส่งมวลชนได้สะดวกและปลอดภัยมากขึ้น (news.sanook.comออนไลน์ ๓ มี.ค.๖๐)


**ศาลสหรัฐชี้ขาด เด็กหญิงพิการนำสุนัขเข้าห้องเรียนได้**

**ศาลสหรัฐชี้ขาดอนุญาตให้เด็กหญิงพิการจูงสุนัขเข้าห้องเรียนได้ ทำให้นักเรียนพิการคนอื่น เรียกค่าชดเชยจากศาลรัฐบาลกลางได้หากถูกเลือกปฏิบัติ**

ผู้พิพากษาศาลฎีกาสหรัฐมีมติ ๘ ต่อ ๐ เสียงตัดสินให้  **“เอธลีน่า ฟราย” เด็กหญิงวัย ๑๓ ปีจากรัฐมิชิแกนที่พิการทางระบบประสาทจนทำให้มีข้อจำกัดในการเคลื่อนไหวร่างกาย ชนะคดีที่โรงเรียนของเธอไม่อนุญาตให้นำสุนัขนำทางเข้าห้องเรียนได้** ซึ่งถือเป็นคำตัดสินที่ปูทางให้เด็กนักเรียนคนอื่นๆ ที่เป็นแบบเด็กหญิงเอธลีน่าสามารถเรียกค่าชดเชยจากศาลรัฐบาลกลางได้กรณีถูกเลือกปฏิบัติ

**นางสเตซี่ ฟราย แม่ของเด็กหญิงเอธลีน่ากล่าวว่า** เจ้าวันเดอร์ สุนัขนำทางพันธุ์โกลเดนดูเดิ้ลช่วยให้ลูกของเธอเติบโตด้วยความมั่นใจและพึ่งตัวเองได้มากขึ้น และขอบคุณศาลที่ให้ความกระจ่างว่าโรงเรียนไม่สามารถเลือกปฏิบัติกับเด็กพิการหรือขัดขวางไม่ให้พวกเขาทำตามที่ต้องการได้ (bangkokbiznews.comออนไลน์ ๒๓ ก.พ.๖๐)

**ภาษามือ..เปิดโลกเงียบ…สู่โลกกว้าง**



**แยกสองกลุ่มออกจากกัน(พวก,คุณ)**

**Separate two groups(factions,people)**

**กกต.ถกเตรียมเลือกตั้งสำหรับคนพิการ ผู้สูงอายุ จ่อแก้ระเบียบ ตั้งจุดพยาบาลเพิ่ม**

 **"สมชัย" นำถกคณะกรรมการเตรียมการเลือกตั้ง ส.ส. สำหรับคนพิการ ทุพพลภาพ หรือผู้สูงอายุ ชี้สถานที่ต้องสะดวก เคลื่อนที่น้อย สอดคล้องกับทุกประเภท** ให้สำนักงาน กกต.แก้ระเบียบผ่อนคลาย อำนวยความสะดวกตั้งจุดพยาบาลก่อนคุยอัลเฟรล๙มี.ค.  
 ที่สำนักงานคณะกรรมการการเลือกตั้ง นายสมชัย ศรีสุทธิยากร กรรมการการเลือกตั้ง ด้านบริหารกลาง **กล่าวภายหลังเป็นประธาน ประชุม คณะกรรมการเตรียมการเลือกตั้ง ส.ส. สำหรับคนพิการ ทุพพลภาพ หรือผู้สูงอายุ ซึ่งมีหน่วยงานที่เกี่ยวข้องกับเรื่องดังกล่าวเข้าร่วมประชุม เช่น** ผู้แทนกรมส่งเสริมและพัฒนาคุณภาพชีวิตคนพิการ ผู้อำนวยการกองส่งเสริมสวัสดิการและคุ้มครองสิทธิ์ผู้สูงอายุ กรมกิจการผู้สูงอายุ ผู้อำนวยการส่วนบริการและพัฒนาเทคโนโลยีการทะเบียน กรมการปกครอง และผู้อำนวยการกองพยาบาล โรงพยาบาลทหารผ่านศึก  
 โดย**นายสมชัย กล่าวว่า เป็นการประชุมกับหน่วยงานที่เกี่ยวข้อง เพื่อเตรียมการจัดการเลือกตั้ง ที่อำนวยความสะดวกให้กับผู้พิการ ทุพพลภาพ หรือ ผู้สูงอายุ** ซึ่งเป็นการสรุปภาพรวมของที่ผ่านมาในการออกเสียงประชามติ ว่ามีการดำเนินการอย่างไร และมีการเสนอแนะว่าควรจะมีการปรับปรุง แก้ไข อย่างไร เพื่อจะเป็นการอำนวยความสะดวกให้กับผู้พิการ ทุพพลภาพ และผู้สูงอายุ **เช่นในเรื่องของสถานที่ต้องสะดวก เคลื่อนที่น้อย เพราะว่าผู้พิการ ผู้สูงอายุ เดินทางลำบาก รวมถึงวัสดุอุปกรณ์เครื่องมือต่างๆ ในการจัดการเลือกตั้ง ต้องสอดคล้องกับผู้พิการทั้ง๗ประเภท**ซึ่งแต่ละประเภทจะมีความแตกต่างกันไป  
 นอกจากนี้ **นายสมชัย กล่าวว่า ยังสั่งให้ สำนักงาน กกต. ไปพิจารณาแก้ไขระเบียบ เพื่อผ่อนคลายให้กับผู้พิการและผู้สูงอายุมากที่สุด** รวมไปถึงการอำนวยความสะดวกในเรื่องการจัดตั้งหน่วยพยาบาลในจุดต่างๆที่ใกล้ กับหน่วยออกเสียง ซึ่งเรื่องต่างๆ เหล่านี้ก็ได้นำเสนอในการประชุมวิชาการที่จะร่วมกับอัลเฟรล ในวันที่ ๙ มี.ค. นี้  (manager.co.thออนไลน์ ๒๒ ก.พ.๖๐)

**‘บางนา เฟรนด์ลี่ ดีไซน์ โมเดล’ เมืองอารยสถาปัตย์แห่งอาเซียน**

** **

**โดย** กฤษนะ ละไล : กฤษนะทัวร์ยกล้อ

**การออกแบบบ้านเมือง ทั้งตึกอาคาร สภาพแวดล้อม แหล่งท่องเที่ยว ศาสนสถาน สวนสาธารณะ บ้านพักอาศัยเทคโนโลยีการสื่อสาร และระบบขนส่งมวลชนต่างๆ เพื่อรองรับสังคมผู้สูงวัย ส่งเสริมสิทธิความเสมอภาค และการท่องเที่ยวเพื่อคนทั้งมวล** ล้วนเป็นภาษาสากล และเป็นกติกาสากลในเวทีโลกยุคปัจจุบัน และอนาคตจากนี้ไป

**เครือข่ายประชารัฐเขตบางนา กรุงเทพฯ อันประกอบไปด้วย** ภาครัฐ ภาคเอกชน และภาคประชาชนที่พักอาศัย หรือประกอบอาชีพอยู่ในย่านบางนา **จึงได้รวมตัวกันเพื่อดำเนินกิจกรรมรณรงค์ ส่งเสริม ปรับปรุง และพัฒนาอารยสถาปัตย์ หรือ Friendly Design** หลักการออกแบบที่เป็นสากล เป็นธรรม และเป็นมิตรกับคนทั้งมวล **ในชื่อโครงการ “บางนา เฟรนด์ลี่ ดีไซน์ โมเดล”**

**โดยตั้งเป้าหมายให้เขตบางนาเป็นเมืองต้นแบบในการรวมพลังสร้างสรรค์ เพื่อการรณรงค์ ส่งเสริม และขับเคลื่อนเรื่องการออกแบบ และจัดทำสิ่งอำนวยความสะดวกต่างๆ** ทั้งในตึกอาคาร ฟุตบาททางเดินเท้า สถานที่สาธารณะ และในที่พักอาศัย **เพื่อเตรียมพร้อมรองรับการใช้งานของผู้สูงอายุ ผู้พิการ ผู้ป่วยพักฟื้น** หรือคนที่สุขภาพไม่แข็งแรง คนที่ใช้รถเข็น ตลอดจนสตรีมีครรภ์ และเด็กเล็ก ให้ได้รับความสะดวก ปลอดภัย ทันสมัย เป็นธรรม ทั่วถึง เท่าเทียม และทัดเทียมกับนานาอารยประเทศทั่วโลก

**สถานที่เป้าหมายในการขอความร่วมมือให้ช่วยกันปรับปรุง ส่งเสริม และพัฒนาทางด้านอารยสถาปัตย์เพื่อคนทั้งมวล ในเขตบางนา ประจำปี ๒๕๖๐ คือ** ๑. ตึกอาคารสำนักงานภาคเอกชน ๒. สถานที่ราชการ ๓. วัด และศาสนสถานต่างๆ ๔. แหล่งท่องเที่ยว และสวนสาธารณะ ๕. สถานีรถไฟฟ้า ๖. ป้ายรถเมล์ ๗. สี่แยก และฟุตบาททางเดินเท้า ๘. โรงแรม และร้านอาหาร ๙. ศูนย์การค้า ๑๐. สถานีตำรวจ ๑๑. สถาบันการศึกษา โรงเรียน-มหาวิทยาลัย ๑๒. ศูนย์การประชุม และจัดแสดงสินค้า ๑๓. ตลาดสด ๑๔. ท่าเรือ รับส่งผู้โดยสาร ๑๕. สถานีบริการน้ำมัน**กิจกรรมแรกในโครงการบางนา เฟรนด์ลี่ ดีไซน์ โมเดล คือ** การคิกออฟอารยสถาปัตย์ในศาสนสถาน ที่วัดผ่องพลอยวิริยาราม ซอยลาซาล ๔๖ เขตบางนา ในวันจันทร์ที่ ๖ มีนาคม ๒๕๖๐ ซึ่งจะมีพิธีเปิดงานคิกออฟอารยสถาปัตย์ในศาสนสถานอย่างเป็นทางการ **โดย คุณวีระ โรจน์พจนรัตน์ รมว.วัฒนธรรม จากนั้นภาคบ่ายจะเป็นเวทีเสวนาเข้มข้นจุใจ ในหัวข้อ “ประชารัฐรวมพลังขับเคลื่อน บางนา เฟรนด์ลี่ ดีไซน์ โมเดล”** พ่วงด้วยกิจกรรมทูตอารยสถาปัตย์พบเมล็ดพันธุ์ใหม่ ซึ่งจะมีพระภิกษุและสามเณรน้อยเข้าร่วมกิจกรรมประมาณ ๓๐๐ รูป

**โดยมีเป้าหมายร่วมกันในการร่วมขับเคลื่อน ร่วมสร้าง ร่วมทำ ให้ทุกพื้นที่เป้าหมายในเขตบางนา มีการออกแบบ และสร้างทำสิ่งอำนวยความสะดวกต่างๆ สำหรับผู้สูงอายุ ผู้พิการ และเพื่อคนทั้งมวล** เป็นเขตนำร่องแห่งแรกของกรุงเทพมหานคร และวาดฝันในอนาคตให้เขตบางนาเป็นเมืองต้นแบบอารยสถาปัตย์เพื่อคนทั้งมวลในภูมิภาคอาเซียน (คมชัดลึกออนไลน์ ๒๕ ก.พ.๖๐)

**คมนาคมแถลงผล...พร้อมจัดทำต้นแบบพัฒนาสิ่งอำนวยความสำหรับคนพิการและผู้สูงอายุบริการภาคขนส่ง**

 **นายอาคม เติมพิทยาไพสิฐ รัฐมนตรีว่าการกระทรวงคมนาคม** เปิดเผยภายหลังการประชุมคณะรัฐมนตรี (ครม.)  สำหรับผลการประชุม ว่า**ที่ประชุมเห็นชอบเรื่องของการก่อหนี้ผูกพันข้ามปีงบประมาณสำหรับรายการงบประมาณรายจ่าย ประจำปีงบประมาณ ๒๕๖๐ ที่มีวงเงินรวมตั้งแต่ ๑,๐๐๐ ล้านบาทขึ้นไป ประกอบด้วย** การก่อสร้างทางหลวงหมายเลข ๑๒ สาย บ้านนาไคร้ - อำเภอคำชะอี แบ่งเป็น ๒ ตอน ได้แก่ ตอนบ้านนาไคร้ - อำเภอหนองสูง จังหวัดมุกดาหาร จังหวัดกาฬสินธุ์ ระยะทาง ๑๖.๖ กิโลเมตร วงเงิน ๑,๑๙๖,๒๙๔,๐๐๐ บาท และตอนอำเภอหนองสูง - อำเภอคำชะอี จังหวัดมุกดาหาร ระยะทาง ๑๙.๗๐๘ กิโลเมตร วงเงิน ๑,๑๙๖,๓๗๖,๐๐๐ บาท / การก่อสร้างถนนวงแหวนรอบเมืองนครราชสีมา (ด้านเหนือ) ช่วงแยกทางหลวงหมายเลข ๒ - บรรจบทางหลวงหมายเลข ๒๐๖๘ (ทางแยกต่างระดับจุดตัดทางหลวงหมายเลข ๒ กับทางหลวงหมายเลข ๒๙๐) จังหวัดนครราชสีมา ระยะทาง ๕.๔ กิโลเมตร วงเงิน ๑,๓๙๔,๘๐๐,๐๐๐ บาท / การก่อสร้างทางหลวงหมายเลข ๓ สายตราด - หายเล็ก ตอนทางแยกเข้าตำบลไม้รูด - บ้านคลองจาก จังหวัดตราด ระยะทาง ๒๓.๔๕๐ กิโลเมตร วงเงิน ๙๘๕,๔๗๑,๔๙๐ บาท  /และการก่อสร้างทางหลวงหมายเลข ๑๔๒๑ สายเชียงราย - อำเภอขุนตาล ตอนบ้านหัวดอย - บ้านใหม่มงคล จังหวัดเชียงราย ระยะทาง ๑๙ กิโลเมตร วงเงิน ๑,๐๘๘,๐๘๘,๐๐๐ บาท

  นอกจากนี้ **ยังได้ดำเนินการตามแผนยุทธศาสตร์การพัฒนาสิ่งอำนวยความสะดวกในภาคขนส่งสำหรับคนพิการและผู้สูงอายุ บรรจุเป็นส่วนหนึ่งของแผนพัฒนาคุณภาพชีวิตคนพิการ ฉบับที่ ๕ (พ.ศ. ๒๕๖๐-๒๕๖๔) และแผนผู้สูงอายุแห่งชาติ ฉบับที่ ๒ (พ.ศ. ๒๕๔๕-๒๕๖๔)**  ซึ่งกระทรวงคมนาคมได้บูรณาการทำงานร่วมกับหน่วยงานที่เกี่ยวข้อง โดยยุทธศาสตร์ดังกล่าวครอบคลุมการพัฒนา ๔ ด้าน ทั้งนี้ **ปัจจุบันได้จัดทำต้นแบบการปรับปรุงและพัฒนาสิ่งอำนวยความสำหรับคนพิการและผู้สูงอายุในสถานที่ให้บริการภาคขนส่ง ๕ แห่ง ได้แก่** ป้ายหยุดรถโดยสารประจำทางบริเวณอนุสาวรีย์ชัยสมรภูมิ สถานีขนส่งผู้โดยสารกรุงเทพ (ถนนบรมราชชนนี) ท่าเรือพระนั่งเกล้า สถานีรถไฟความเร็วสูงนครปฐม และท่าอากาศยานดอนเมือง พร้อมคู่มือการให้ความช่วยเหลือคนพิการแต่ละประเภทและผู้สูงอายุ และคู่มือแปลภาษา หรือป้ายสัญลักษณ์ภาษาสำหรับหน่วยงานที่ให้บริการภาคขนส่ง (บ้านเมืองออนไลน์ ๒๘ ก.พ.๖๐)

**แห่งแรกของประเทศ เปิดศูนย์บริการคนพิการเบ็ดเสร็จใน รพ.บุรีรัมย์**



**จ.บุรีรัมย์เปิดศูนย์บริการเบ็ดเสร็จสำหรับคนพิการใน รพ.บุรีรัมย์แห่งแรกของประเทศ** เพื่อให้คนพิการเข้าถึงระบบบริการครบวงจร ณ จุดเดียว ช่วยอำนวยความสะดวกและลดภาระค่าใช้จ่ายในการเดินทางไปติดต่อจดทะเบียนและทำบัตรที่ศาลากลางซึ่งอยู่ห่างไกลจากตัวเมืองถึง๑๔กม.  
 ผู้สื่อข่าวรายงานว่า **นายอนุสรณ์ แก้วกังวาล ผู้ว่าราชการจังหวัดบุรีรัมย์ เป็นประธาน “เปิดศูนย์บริการเบ็ดเสร็จสำหรับคนพิการ”** ที่ห้อง ๗๑๔ อาคาร ๗ ชั้น ๑ โรงพยาบาลบุรีรัมย์เป็นแห่งแรกของประเทศ เพื่อให้คนพิการสามารถเข้าถึงระบบบริการของส่วนราชการได้ครบวงจร ณ จุดเดียว เป็นการอำนวยความสะดวกและลดภาระค่าใช้จ่ายให้แก่คนพิการ  
 **หลังเกิดปัญหาคนพิการต้องเดินทางไปติดต่อจดทะเบียน ทำบัตรคนพิการ ที่สำนักงานพัฒนาสังคมและความมั่นคงของมนุษย์** ซึ่งตั้งอยู่ศูนย์ราชการจังหวัดบุรีรัมย์แห่งใหม่ที่อยู่ห่างจากตัวเมืองออกไปไกลถึง ๑๔ กิโลเมตร ไม่มีรถสาธารณะที่รองรับต่อการเดินทางทำให้คนพิการเดินทางลำบากและเสียค่าใช้จ่ายในการจ้างเหมารถ**จากปัญหาดังกล่าวผู้ว่าราชการจังหวัดได้เล็งเห็นความเดือดร้อนของคนพิการ จึงได้หาทางช่วยเหลือร่วมกับหลายภาคส่วน โดยการจัดตั้งศูนย์บริการเบ็ดเสร็จที่โรงพยาบาลบุรีรัมย์ แล้วให้สำนักงานพัฒนาสังคมและความมั่นคงของมนุษย์ส่งเจ้าหน้าที่มาบริการจดทะเบียนและออกบัตรคนพิการวันละ ๑ คน** กองทุนฟื้นฟูสมรรถภาพให้งบประมาณในการจ้างคนมาช่วยแนะนำและคัดกรองเอกสารของคนพิการ โรงพยาบาลอำนวยความสะดวกสถานที่พร้อมจัดเจ้าหน้าที่สิทธิบัตรร่วมให้บริการด้วย  
 **หลังจากเปิดศูนย์บริการเบ็ดเสร็จดังกล่าวแล้ว มีคนพิการมาเข้าคิวรอรับบริการอย่างต่อเนื่อง ซึ่งจากข้อมูลพบว่าขณะนี้มีผู้พิการมาขึ้นทะเบียนรวมทั้งสิ้นกว่า ๕๘,๐๐๐ คน นายอนุสรณ์ แก้วกังวาล ผู้ว่าราชการจังหวัดบุรีรัมย์ กล่าวว่า** การจัดตั้งศูนย์บริการเบ็ดเสร็จสำหรับคนพิการในครั้งนี้ เพื่อให้คนพิการสามารถเข้าถึงระบบการบริการของส่วนราชการแบบเบ็ดเสร็จ ณ จุดเดียว ได้อย่างสะดวกรวดเร็ว ทั้งเป็นการลดภาระค่าใช้จ่ายในการเดินทางไปติดต่อจดทะเบียนและทำบัตรที่ห่างไกล  
 **ศูนย์ดังกล่าวนอกจากจะให้บริการจดทะเบียน ทำบัตร หรือเปลี่ยนสิทธิบัตรทองเป็นบัตรทองคนพิการแล้ว ยังสามารถติดต่อขอรับอุปกรณ์เครื่องช่วยคนพิการ เช่น** รถเข็น รถโยก ไม้เท้า เครื่องช่วยฟัง โดยไม่ต้องเดินทางไปยังศาลากลางจังหวัดซึ่งอยู่ห่างไกลอีกด้วย  (manager.co.thออนไลน์ ๐๒ มี.ค.๖๐)

**มูลนิธิสถาบันดนตรีคนตาบอด ประกวดดนตรีโฟล์กซองคนตาบอด**

**** **ร่วมส่งบทเพลง "พ่อสอนให้ยิ้มสู้” และเพลงพระราชนิพนธ์ ของพระบาทสมเด็จพระเจ้าอยู่หัวรัชกาลที่ ๙ อีก ๑ เพลง**

**มูลนิธิสถาบันดนตรีคนตาบอด สมาคมคนตาบอดแห่งประเทศไทย จัดประกวด ดนตรีโฟล์กซองคนตาบอด ครั้งที่ ๓** (TAB Folk Song Music Contest#๓) **ระหว่างวันที่ ๒๓-๒๔ เมษายน ๒๕๖๐ ในงานสมัชชาคนตาบอดแห่งชาติ ครั้งที่ ๒๐ โรงแรมแอมบาสซาเดอร์ กรุงเทพมหานคร** เพื่อชิงรางวัลมูลค่ากว่า ๓ หมื่นบาท  ต่อพงศ์ เสลานนท์ นายกสมาคมคนตาบอดแห่งประเทศไทยและประธานมูลนิธิสถาบันดนตรีคนตาบอดกล่าวถึงงานนี้ว่า  **“คนตาบอด มีสิ่งที่เราทำได้ดี คือ ดนตรี** ในอดีตเมื่อ ๔-๕๐ ปีก่อน มีการส่งเสริมอย่างจริง ทำให้มีคนตาบอดได้มีโอกาสศึกษาทางดนตรีทั้งในและต่างประเทศหลายคน เล่นดนตรี และแต่งเพลง จนได้รับการยอมรับมากมาย เวลาผ่านไปก็เริ่มหายไป **เราจึงจะกลับมาทำให้วงการดนตรีของคนตาบอดทำให้มีโอกาสดีๆ ขึ้นมาอีกครั้งอย่างเป็นระบบจริงจังและต่อเนื่อง** คนที่มาประกวดจะได้มีเวทีที่ได้แสดงความสามารถนำไปสู่การพัฒนา และมีผลงานเป็นของตัวเอง ซึ่งการประกวดจะมีเพลงบังคับเป็นเพลงพระราชนิพนธ์ และเพลงอิสระไม่จำกัดแนว จะเป็นเพลงลูกทุ่ง หรือแนวใดก็ได้ครับ"

สำหรับ**รายละเอียด ในการประกวดมีดังนี้** **๑.แต่ละวงต้องมีสมาชิก ๓ คน แต่ไม่เกิน ๕ คนส่งผลงานเป็น Audio clip หรือ Video Clip** บันทึกการแสดงของคุณที่ใช้เครื่องดนตรีอะคูสติกใดๆ ในเพลง "พ่อสอนให้ยิ้มสู้” จำนวน ๑ เพลง และบทเพลงพระราชนิพนธ์หรือเพลงรำลึกในพระมหากรุณาธิคุณของพระบาทสมเด็จพระเจ้าอยู่หัวรัชกาลที่ ๙ เพลงใดๆ ก็ได้อีก ๑ เพลง รวม ๒ เพลงในรอบคัดเลือก พร้อมชื่อวง ชื่อ-นามสกุลและเบอร์โทรศัพท์ของสมาชิก เงินค่าสมัครวงละ ๑,๕๐๐ บาท ซึ่งทางมูลนิธิจะคืนเงินจำนวนนี้ให้หลังจากเสร็จกิจกรรม ในกรณีที่ส่งเป็นออดิโอคลิปให้ส่งรูปถ่ายของสมาชิกในวงเพื่อใช้เป็นภาพบนยูทูบด้วย ส่งมาที่ info.tabma@gmail.com รวมถึงทางกล่องข้อความเฟซบุ๊กแฟนเพจของสถาบันดนตรีคนตาบอด TABMA หรือนำส่ง ได้ที่ชั้น ๓ สมาคมคนตาบอดแห่งประเทศไทย ซอยบุญอยู่ ภายในวันที่ ๓๑ มีนาคมนี้

**๒.มูลนิธิจะนำผลงานของคุณขึ้น TABMA Youtube Channel** และจะนับยอดการเข้าชมวิดีโอจนถึงวันที่ ๓๑ มีนาคม ๒๕๖๐ ในรอบคัดเลือก และวันที่ ๒๓ เมษายน ๒๕๖๐ ในรอบชิงชนะเลิศ เพื่อใช้เป็น ๒๐ เปอร์เซ็นต์ของคะแนนตัดสิน สำหรับปีนี้เพิ่มรางวัลป๊อปปูลาร์โหวต โดยจะนับยอดการเข้าชมวิดีโอของแต่ละวงบน TABMA Youtube Channel วงที่มียอดการเข้าชมสูงสุด ณ วันที่ ๒๓ เมษายน ๒๕๖๐ จะได้รับรางวัลพิเศษ

**๓.ประกาศรายชื่อวงที่ผ่านเข้ารอบในวันที่ ๒ เมษายน ๒๕๖๐ ทางเฟซบุ๊ก** แฟนเพจสถาบันดนตรีคนตาบอด TAB Music Academy

**๔.ประกวดรอบชิงชนะเลิศ TAB Folk Song Music Contest ครั้งที่ ๓ ในงานสมัชชาคนตาบอดแห่งชาติ ครั้งที่ ๒๐ โรงแรมแอมบาสซาเดอร์ กรุงเทพมหานคร** โดยในการประกวดรอบชิงชนะเลิศกำหนดให้บรรเลงบทเพลงพระราชนิพนธ์ยิ้มสู้ จำนวน ๑ เพลง และบทเพลงรำลึกในพระมหากรุณาธิคุณในพระบาทสมเด็จพระปรมินทรมหาภูมิพลอดุลยเดช ซึ่งจะ คัฟเวอร์จากเพลงที่มีอยู่แล้วหรือประพันธ์ขึ้นใหม่ก็ได้ อีก ๑ เพลง รวม ๒ เพลง โดยใช้เวลาในการแสดงและเตรียมตัวบนเวทีก่อนการแสดงไม่เกิน ๑๐ นาที

**ทุกวงที่ผ่านการคัดเลือกในรอบแรกจะได้สิทธิ์เข้าร่วมการเวิร์กช็อปทางดนตรี รวมถึงความรู้เกี่ยวกับบทเพลงพระราชนิพนธ์ในพระบาทสมเด็จพระปรมินทรมหาภูมิพลอดุลยเดช เอกอัครศิลปินทางดนตรี** จากผู้เชี่ยวชาญด้านบทเพลงพระราชนิพนธ์โดยเฉพาะ และเรียนรู้การแสดงดนตรีอย่างมืออาชีพจากศิลปินชื่อดังในวงการ รวมทั้งร่วมพบปะสังสรรค์เฮฮาตามประสาคนดนตรี ในงาน TABMA JAM Party อีกด้วย **พิเศษสุดสำหรับปีนี้ วงที่ชนะเลิศจะได้ร่วมงานกับศิลปิน S๒S รวมถึงมีผลงานขึ้นใน Official Youtube Channnel ของ GMM Grammy** ซึ่งมียอดผู้ติดตามสูงเป็นอันดับ ๑ ของยูทูบ ไทยแลนด์ และยังมีรางวัลพิเศษให้ได้ลุ้นกันตลอดงานอีกด้วย


สำหรับ**รางวัลที่ ๑** จะได้รับเงินรางวัล ๑ หมื่นบาท พร้อมเกียรติบัตร **รางวัลที่ ๒** เงินรางวัล ๗,๐๐๐ บาท พร้อมเกียรติบัตร **รางวัลที่ ๓** เงินรางวัล ๕,๐๐๐ บาท พร้อมเกียรติบัตร รางวัลชมเชย ๒ รางวัล รางวัลละ ๒,๕๐๐ บาทผู้สนใจ**สามารถเข้าร่วมกิจกรรมสอบถามรายละเอียดเพิ่มเติมได้ที่** มูลนิธิสถาบันดนตรีคนตาบอด โทร.๐-๒๒๔๖-๓๘๓๕ ต่อ ๓๐๒ หรือทางเฟซบุ๊ก แฟนเพจสถาบันดนตรีคนตาบอด TAB Music Academy (คมชัดลึกออนไลน์ ๐๒ มี.ค.๖๐)

**ขอความเห็นชอบแผนพัฒนาคุณภาพชีวิตคนพิการแห่งชาติ ฉบับที่ ๕ พ.ศ. ๒๕๖๐-๒๕๖๔**

 **คณะรัฐมนตรีมีมติอนุมัติในหลักการแผนพัฒนาคุณภาพชีวิตคนพิการแห่งชาติ ฉบับที่ ๕ พ.ศ. ๒๕๖๐-๒๕๖๔ ตามที่กระทรวงการพัฒนาสังคมและความมั่นคงของมนุษย์ (พม.) เสนอ** และให้ พม. รับความเห็นของกระทรวงการต่างประเทศ กระทรวงศึกษาธิการ และสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไป  
 ทั้งนี้ **ให้ พม. และหน่วยงานที่เกี่ยวข้องบูรณาการการดำเนินการตามแนวทางและมาตรการที่กำหนดไว้ในแผนพัฒนาคุณภาพชีวิตคนพิการแห่งชาติ ฉบับที่ ๕ พ.ศ. ๒๕๖๐ – ๒๕๖๔ เพื่อขับเคลื่อนแผนไปสู่การปฏิบัติได้อย่างเป็นรูปธรรมและมีประสิทธิภาพ** และให้สำนักเลขาธิการคณะรัฐมนตรีแจ้งเรื่อง ขอความเห็นชอบแผนพัฒนาคุณภาพชีวิตคนพิการแห่งชาติ ฉบับที่ ๕ พ.ศ. ๒๕๖๐ -๒๕๖๔ เพื่อขับเคลื่อนแผนไปสู่การปฏิบัติได้อย่างเป็นรูปธรรมและมีประสิทธิภาพ และให้สำนักเลขาธิการคณะรัฐมนตรีแจ้งเรื่อง ขอความเห็นชอบแผนพัฒนาคุณภาพชีวิตคนพิการแห่งชาติ ฉบับที่ ๕ พ.ศ. ๒๕๖๐-๒๕๖๔ ให้คณะกรรมการเตรียมการยุทธศาสตร์ชาติทราบเพื่อใช้เป็นข้อมูลประกอบการพิจารณาดำเนินการเกี่ยวกับการเตรียมการยุทธศาสตร์ในส่วนที่เกี่ยวข้องต่อไป  
 **สาระสำคัญของเรื่อง พม. รายงานว่า แผนพัฒนาคุณภาพชีวิตคนพิการแห่งชาติ ฉบับที่ ๔ พ.ศ. ๒๕๕๔-๒๕๕๙ ซึ่งเป็นฉบับที่ใช้อยู่ในปัจจุบัน ได้สิ้นสุดแผนฯ แล้ว** คณะกรรมการส่งเสริมและพัฒนาคุณภาพชีวิตคนพิการแห่งชาติ (กพช.) ได้มีการประชุมครั้งที่ ๑/๒๕๖๐ เมื่อวันที่ ๕ มกราคม ๒๕๖๐ โดยมีรองนายกรัฐมนตรี (พลเรือเอก ณรงค์ พิพัฒนาศัย) เป็นประธานการประชุม มีมติเห็นชอบร่างแผนพัฒนาคุณภาพชีวิตคนพิการแห่งชาติ ฉบับที่ ๕ พ.ศ. ๒๕๖๐-๒๕๖๔ และมี**ข้อเสนอให้ปรับแก้ประเด็นต่าง ๆ ได้แก่** การกำหนดเป้าหมายตัวชี้วัดของแนวทางมาตรการที่สามารถปฏิบัติได้จริงเป็นรูปธรรม การวิเคราะห์สถานการณ์ข้อมูลคนพิการ การกำหนดหน่วยงานรับผิดชอบ การกำหนดทิศทางขับเคลื่อนแผนไปสู่การปฏิบัติ และแนวทางการติดตามประเมินผล และเมื่อดำเนินการเรียบร้อยแล้วให้นำเสนอคณะรัฐมนตรีให้ความเห็นชอบต่อไป **ซึ่ง พม. ได้ดำเนินการปรับปรุงประเด็นดังกล่าวเรียบร้อยแล้ว โดยแผนดังกล่าวมีการกำหนดยุทธศาสตร์ “ยุทธศาสตร์แห่งความเท่าเทียม (EQUAL)” จำนวน ๕ ยุทธศาสตร์ ดังนี้** **ยุทธศาสตร์ที่ ๑** เสริมพลังคนพิการและองค์กรด้านคนพิการให้มีศักยภาพและความเข้มแข็ง (EMPOWERMENT) **ยุทธศาสตร์ที่ ๒** พัฒนาคุณภาพการบริหารจัดการ ขจัดการเลือกปฏิบัติ เพื่อให้คนพิการเข้าถึงสิทธิได้จริง (QUALITY MANAGEMENT)  **ยุทธศาสตร์ที่ ๓** เสริมสร้าง ความเข้าใจและเจตคติเชิงสร้างสรรค์ต่อคนพิการและความพิการ (UNDERSTANDING) **ยุทธศาสตร์ที่ ๔** สร้างสภาพแวดล้อมและบริการสาธารณะที่ทุกคนเข้าถึงและใช้ประโยชน์ได้ (ACCESSIBILITY) **และยุทธศาสตร์ที่ ๕** ส่งเสริมการบูรณาการเครือข่ายและสร้างการมีส่วนร่วมเพื่อการพัฒนาคุณภาพชีวิตคนพิการอย่างยั่งยืน(LINKAGE)  
 ทั้งนี้ **แผนพัฒนาคุณภาพชีวิตคนพิการแห่งชาติ ฉบับที่ ๕ พ.ศ. ๒๕๖๐-๒๕๖๔ มีความสอดคล้องและเชื่อมโยงกับกรอบยุทธศาสตร์ชาติระยะ ๒๐ ปี พ.ศ. ๒๕๖๐-๒๕๗๙** ในยุทธศาสตร์ที่ ๓ การพัฒนาและเสริมสร้างศักยภาพคน และยุทธศาสตร์ที่ ๔ การสร้างโอกาส ความเสมอภาคและเท่าเทียมในสังคม รวมถึงมีความสอดคล้องกับแผนพัฒนาเศรษฐกิจและสังคมแห่งชาติ ฉบับที่ ๑๒ พ.ศ. ๒๕๖๐-๒๕๖๔ ในยุทธศาสตร์ที่ ๑ การเสริมสร้างและพัฒนาศักยภาพทุนมนุษย์และยุทธศาสตร์ที่๒การสร้างความเป็นธรรมและลดความเหลื่อมล้ำในสังคม

**: ที่ประชุมคณะรัฐมนตรี พลเอก ประยุทธ์ จันทร์โอชา (นายกรัฐมนตรี) วันที่ ๗ มีนาคม ๒๕๖๐** (ryt๙.comออนไลน์ ๗ มี.ค.๖๐)

**สำเร็จ! นักศึกษาจีนประดิษฐ์ “หุ่นยนต์แปลงเสียงเป็นภาษามือ” เล็งติดตั้งตามสถานที่สาธารณะช่วยคนเป็นใบ้หูหนวก**



กลุ่มสื่อจีนรายงาน **นักศึกษาจีนประดิษฐ์หุ่นยนต์แปลงเสียงให้เป็นภาษามือ “ซ่งจี้หยวน” นักศึกษาประจำมหาวิทยาลัยวิทยาศาสตร์แห่งชาติเหอหนาน** (National University Science Park of Henan Province) ในเมืองเจิ้งโจว มณฑลเหอหนาน ได้ใช้เวลาว่างระหว่างการเรียนในการพัฒนา “หุ่นยนต์แปลงเสียงให้เป็นภาษามือ”  
 รายงานระบุว่า **หุ่นยนต์ดังกล่าวได้รับการพัฒนาให้สามารถรับรู้และเข้าใจภาษาพูดของมนุษย์ที่ใช้เป็นประจำหลายร้อยประโยค** **ซึ่งเมื่อหุ่นยนต์ได้ยินเสียงแล้วก็จะสามารถแสดงความหมายผ่านทางภาษามือได้อย่างถูกต้อง** นักศึกษาหนุ่มระบุว่า เขาต้องการมุ่งหน้าพัฒนาหุ่นยนต์ดังกล่าวต่อไป เพื่อนำไปติดตั้งตามที่สาธารณะต่างๆ ไม่ว่าจะเป็นโรงพยาบาล สถานีรถไฟ ธนาคาร เพื่ออำนวยความสะดวกให้แก่คนหูหนวกและเป็นใบ้ (manager.co.thออนไลน์ ๐๑ มี.ค.๖๐)

**นิเทศฯ มน.แบ่งปันทำหนังสือเสียงมอบ ร.ร.คนตาบอดเด่นชัย**

 นิสิตภาควิชานิเทศศาสตร์ สาขาวิชาการสื่อสารมวลชน คณะบริหารธุรกิจ เศรษฐศาสตร์และการสื่อสาร มหาวิทยาลัยนเรศวร จังหวัดพิษณุโลก **จัดโครงการ "เสียงนี้เพื่อน้อง" ปีที่ ๓ได้นำหนังสือเสียง ที่มีลักษณะเนื้อหาที่เป็นบันเทิง เช่น** นิยายแฟนตาซี ละครแนวสยองขวัญ หนังสือสองภาษาไทย-อังกฤษ และหนังสือเรียนพื้นฐานรวมทั้งได้จัดทำหนังสือเสียงพระราชนิพนธ์ในพระบาทสมเด็จพระเจ้าอยู่หัว รัชกาลที่ ๙ ไปมอบให้กับคณะครู และนักเรียนโรงเรียนสอนคนตาบอดสันติจินตนา อำเภอเด่นชัย จังหวัดแพร่

**นางสาวเบญจรัตน์ มั่นคง นิสิตสาขาสื่อสารมวลชนปี ๓ ประธานโครงการ บอกว่าการทำกิจกรรมครั้งนี้นอกจากจะได้เปิดโอกาสการเรียนรู้ให้กับน้องๆแล้ว สิ่งที่เราได้กลับมาก็คือได้เปิดโอกาสให้กับตัวเอง** ได้ฝึกการทำงานเป็นทีมกับเพื่อน ๆ ได้เห็นมุมมองใหม่ ๆ จากการได้ออกไปทำจิตอาสาเพื่อคนอื่นและสำหรับเด็กนิเทศศาสตร์ไม่ง่ายเลยที่จะทำให้คนอื่นเห็นศักยภาพเรา และนี่ก็เป็นอีกกิจกรรมที่ทำให้เราได้พิสูจน์ตัวเอง

ผศ.กาญจนา เชี่ยววิทย์การ อาจารย์ที่ปรึกษาโครงการ วิชาวิทยุเป็นสื่อเสียงมองว่าในการทำงานสื่อมวลชน ต้องเป็นสื่อมวลชนเพื่อสังคมด้วย ก็เลยคิดว่า **ใครกันที่เขาอยู่ในโลกมืด ก็เลยนึกถึงผู้พิการทางการมองเห็นหรือว่าคนตาบอด เราก็เลยคิดว่าควรจะออกแบบการเรียนรู้ให้ตอบโจทย์ ก็คือว่า ผู้เรียนซึ่งเป็นนิสิตของได้ฝึกในการผลิตรายการวิทยุในรูปแบบต่างๆ เอาไปใช้จริงกับน้องๆที่มองไม่เห็นที่ต้องอาศัยการฟังเป็นทักษะสำคัญในชีวิต** และน่าจะเป็นประโยชน์ต่อการนำมาใช้จริงๆ ก็เลยคิดว่าหนังสือเสียงเป็นประโยชน์ทั้งการเรียนรู้ในตามหลักสูตรนิเทศศาสตร์แก่นิสิตเราเอง ซึ่งผู้รับก็ได้นำไปใช้จริงๆและจะเป็นประโยชน์ต่อพวกขาในการเติมเต็มความรู้อีกด้วย

  สำหรับ**ท่านที่สนใจติดตามรายละเอียดเพิ่มเติมได้ทาง เพจ facebook ชื่อว่า เสียงนี้เพื่อน้อง ม.นเรศวร**  เพื่อเป็นการเพิ่มช่องทางในการเข้าถึงแหล่งหนังสือเสียงที่รวบรวมไว้เพื่อเป็นประโยชน์แก่ผู้พิการทางการมองเห็นต่อไป (banmuang.co.thออนไลน์ ๗ มี.ค.๖๐)

**"สมชัย" เสนอจัดที่เลือกตั้งพิเศษสำหรับผู้พิการ ให้กาบัตรล่วงหน้าได้**



**สำนักงานคณะกรรมการการเลือกตั้ง สัมมนาพัฒนาจัดที่เลือกตั้งสำหรับผู้พิการหรือทุพพลภาพ "สมชัย" โอ่มีความปรารถนาแรงกล้าช่วยจริงจัง หวังปีหน้าจัดให้สะดวกที่สุด ชงจัดที่เลือกตั้งสำหรับผู้พิการเป็นพิเศษ กาบัตรเลือกตั้งล่วงหน้าจ่อคิดค้นมาตรฐานร่วมกับมูลนิธิเครือข่ายเอเชียเพื่อการเลือกตั้งเสรี** สำนักงานคณะกรรมการการเลือกตั้ง **ได้จัดการสัมมนาเพื่อกำหนดแนวทางพัฒนาการจัดที่เลือกตั้งสำหรับผู้พิการ, ทุพพลภาพ และผู้สูงอายุ** โดยมี นายสมชัย ศรีสุทธิยากร กกต.ด้านบริหารกลาง เป็นประธานและ มีผู้แทนหน่วยงานสนับสนุนการลงคะแนนของคนพิการหรือทุพพลภาพ หรือผู้สูงอายุ ผู้แทนของกลุ่มผู้สูงอายุ ผู้แทนกลุ่มผู้พิการสามประเภทใหญ่ คือ ผู้พิการทางสายตา หู ผู้พิการทางกายภาพ และผู้พิการทางสติปัญญาที่**ปัจจุบันมีผู้พิการทุกประเภทที่ขึ้นทะเบียนคนพิการไว้ ๑.๗ ล้านคนเศษทั่วประเทศไทยที่มีบัตรประจำตัวคนพิการ และผู้แทนของมูลนิธิเครือข่ายเอเชียเพื่อการเลือกตั้งเสรี หรือ อันเฟรล** ซึ่งเป็นหน่วยงานที่มีประสบการณ์ประสานความร่วมมือกับองค์กรจัดการเลือกตั้งทั่วทวีปเอเซียเข้าร่วม

**นายสมชัย กล่าวเปิดสัมมนา ตอนหนึ่งว่า ประเทศไทยมีการเลือกตั้งหลายครั้ง แต่อดีตยังนึกถึงกลุ่มผู้ต้องการความช่วยเหลือเป็นพิเศษน้อย** กกต. ชุดนี้มีความต้องการอย่างแรงกล้าที่จะจัดให้มีการช่วยเหลือกลุ่มนี้อย่างจริงจัง และหวังว่าการเลือกตั้งที่จะเกิดต่อไปราว ๑ ปีข้างหน้าจะสามารถจัดอำนวยความสะดวกให้มากที่สุดจากการได้ฟังจากสิ่งที่ผู้เกี่ยวข้องโดยตรงแนะนำมา  
  **“โจทย์ใหญ่คือเราจะลงทุนทำระดับประเทศ** หรือใช้วิธีการสำรวจแล้วจัดให้เฉพาะหน่วยที่มีผู้พิการแต่ละประเภท หรืออาจจะขอความร่วมมือสถานที่ ที่อำนวยความสะดวกแก่คนพิการอยู่แล้วในห้างสรรพสินค้าใหญ่ ๆ เป็นศูนย์ลงคะแนนให้กับผู้พิการทางกายภาพอย่างที่พบว่ามีการทำที่ประเทศฟิลิปปินส์”นายสมชัยกล่าว  
 นายสมชัย กล่าวว่า **ทั้งนี้ในการออกเสียงประชามติรัฐธรรมนูญที่ผ่านมา กกต. ได้ใช้เครื่องอ่านบัตรประชาชนสมาร์ทการ์ด ในการลงทะเบียนผู้มาใช้สิทธิ์** ซึ่งสามารถอำนวยความสะดวกให้กับผู้สูงอายุ และมีการจัดหน่วยออกเสียงประชามติเป็นพิเศษที่ที่มีผู้สูงอายุมากกว่า ๑๐๐ คน คือที่บ้านบางแค ๑ บางแค ๒ พบว่าผู้สูงอายุที่ลงทะเบียนมาใช้สิทธิ์สูงถึง ๙๐% ยกเว้นผู้ป่วยติดเตียง และกำลังจะขยายผลไปยังบ้านพักคนพิการอื่น ๆ ต่อไปในการเลือกตั้งครั้งหน้าเช่นมูลนิธิพระมหาไถ่ที่จ.ชลบุรี  
 นายสมชัย กล่าวต่อว่า **นอกจากนี้ร่าง พรป. การเลือกตั้ง ส.ส. ฉบับใหม่ที่ กกต. ได้ร่างเสนอ กรธ. ได้บัญญัติในมาตรา ๖๙ มีรายละเอียดเรื่องการอำนวยความสะดวกให้กับคนพิการซึ่งมีรายละเอียดเกือบ ๑ หน้าเต็ม ซึ่งมีผลบังคับต่อหน่วยเลือกตั้งทั้ง ๙ หมื่นหน่วยในประเทศไทย** โดยมาตราดังกล่าวมีสาระสำคัญในการเอื้ออำนวยความสะดวกแก่ผู้พิการ เช่น ให้อำนาจ กกต. จัดที่เลือกตั้งสำหรับผู้พิการเป็นพิเศษได้ การให้ญาติผู้ทุพลภาพที่เจ้าตัวยินยอมเข้าไปช่วยกาบัตรในคูหาได้ **โดยตนเสนอแนวคิดว่าการเลือกตั้งล่วงหน้าจะช่วยให้สามารถอำนวยความสะดวกให้หาสถานที่สำหรับผู้พิการโดยเฉพาะ เช่น** ห้างสรรพสินค้า หรือหน่วยลงคะแนนที่สะดวกเพราะไม่จำเป็นต้องไปใช้สิทธิ์ในหน่วยที่มีชื่ออยู่เท่านั้น  
 ด้าน**นายพงษ์ศักดิ์ จันทร์อ่อน ผู้ประสานงานมูลนิธิอัลเฟรล ประจำประเทศไทย กล่าวว่า** สิทธิของคนพิการไม่ใช่สิ่งที่ต้องร้องขอ แต่เป็นสิ่งที่รัฐจะต้องจัดให้เขามีสิทธิ์เท่าเทียมกับผู้อื่น **การเลือกตั้งเป็นเครื่องมือสำคัญที่ขาดไม่ได้ของสังคมประชาธิปไตย แต่หลายประเทศก็ยังต้องมีการเรียกร้อง** เช่นคนหูหนวกเรียกร้องการได้รับข้อมูลการเลือกตั้งก่อนวันเลือกตั้งและหน้าหน่วยเป็นต้น อันเฟรลได้เรียกร้องให้หลายประเทศสำรวจหน่วยเลือกตั้งคูหาเลือกตั้งว่าทำให้ผู้พิการสามารถเข้าถึงสิทธิ์หรือไม่  
 “การเลือกตั้งในประเทศไทยเป็นสิ่งที่หลาย ๆ ประเทศในเอเชียมาขอดูเป็นแบบอย่าง **การจัดสถานที่เลือกตั้งหลายที่เกิดปัญหาทำให้ผู้พิการรู้สึกว่าไม่ได้รับการใส่ใจจนต้องถอยออกไปจากการใช้สิทธิ์เลือกตั้ง** เช่นหน่วยเลือกตั้งอยู่บนอาคารสูงหลายชั้นโดยไม่มีลิฟท์ บางประเทศมีการบริการให้ผู้พิการใช้สิทธิ์ในโรงพยาบาล มีการดูแลไม่ให้ถ่ายรูปคนพิการที่มาใช้สิทธิ์”นายพงษ์ศักดิ์กล่าว

**ขณะที่ด้านตัวแทนผู้พิการก็ได้สะท้อนปัญหาในการไปใช้สิทธิ์เลือกตั้งแต่ละครั้งและเสนอแนะแนวทาง** มีทั้งสถานที่ไม่เอื้ออำนวย แม้จะจัดสถานที่อยู่ชั้น ๑ แต่ก็มีปัญหาติดฟุตบาท การเข็นรถวีลแชร์เป็นไปด้วยความลำบาก การจัดหน่วยพิเศษเฉพาะผู้พิการทางสติปัญญา หรือการผลิตอุปกรณ์ที่เอื้อต่อการใช้สิทธิโดยใช้สี โทนที หรือเครื่องมือ IT อุปกรณ์ที่มีปุ่มเลขให้จิ้ม เพื่อช่วยให้ผู้พิการทางสติปัญญา ออทิสติก ได้เข้าถึงการใช้สิทธิให้มากขึ้น การมีล่ามภาษามือสำหรับคนหูหนวกที่ไม่รู้หนังสือในหน่วยเลือกตั้ง **อบรมกรรมการประจำหน่วยให้ทราบภาษามือในคำง่ายๆเพื่อสื่อสารกับผู้ใช้สิทธิ์เลือกตั้งที่หูหนวก ปรับการให้ข้อมูลคนตาบอดเป็น ๔.๐ เช่น**ใช้แอฟหรือไลน์ซึ่งมีโปรแกรมช่วยอ่านออกเสียงอยู่แล้ว  
 ทั้งนี้นายสมชัย กล่าวสรุปในช่วงท้ายว่า **สิ่งที่น่าสนใจที่ได้จากเวทีสัมมนาครั้งนี้ คือได้รับรู้ว่ายังมีคนจำนวนมากในสังคมไทยที่จำกัดด้วยศักยภาพทางร่างกาย แต่มีความตื่นตัวในสิทธิ์ไม่น้อยกว่าคนอื่น กกต. จึงตระหนักในหลักการว่าทุกเสียงต้องมีสิทธิ์ กกต. ต้องหาวิธีการให้มาใช้สิทธิ์ให้ได้มากที่สุดเท่าที่เป็นไปได้** เพื่อให้คะแนนเสียงสะท้อนความต้องการของประชาชนอย่างแท้จริง**โดยสิ่งที่ กกต. รับรู้มี ๖ เรื่องสำคัญ** **๑.ทำมาตรฐานการจัดการเลือกตั้งอำนวยความสะดวกให้คนพิการ** ต้องคิดค้นร่วมกันระหว่าง กกต. กับอัลเฟรล ให้เป็นรายการมาตรฐานที่ต้องมีในทุกหน่วยเลือกตั้ง **๒.ควรมีการจัดหน่วยเลือกตั้งพิเศษ**ในสถานที่ที่หลากหลายกว่าที่ทำในปัจจุบันสำหรับกลุ่มคนที่ต้องการความช่วยเหลือพิเศษ เช่นจัดที่สมาคมผู้พิการแต่ละประเภท **๓.การประชาสัมพันธ์การให้ความรู้แก่คนพิการ** ต้องมีช่องทางที่เหมาะสมให้ได้รับข่าวสารข้อมูลที่เพียงพอต่อการตัดสินใจก่อนวันเลือกตั้ง เช่นล่ามภาษามือในสปอตของ กกต. รูปแบบเสียงสำหรับผู้พิการทางสายตา **๔.ต้องมีการฝึกอบรมบุคลากรให้มีความรู้** และมีทัศนคติที่ดี รู้ธรรมชาติความต้องการ รู้จัดใช้เครื่องมือสื่อสารสำหรับผู้พิการ **๕. หากมีความจำเป็นต้องแก้กฎหมาย** ระเบียบ กกต. ก็ต้องผลักดันให้เกิดความเปลี่ยนแปลง **๖.ต้องคิดค้นนวัตกรรมใหม่ ๆ เพื่ออำนวยความสะดวกแก่คนพิการ เช่น** แอพลิเคชั่นบนมือถือ เว็บไซต์ที่เหมาะสม โดยจากนี้จะมีการทำข้อสรุปนำเสนอต่อวงสัมมนาที่ใหญ่ขึ้นอีกระดับต่อไป  (imgads.manager.co.thออนไลน์ ๙ มี.ค.๖๐)

**กฟน.มอบเงินพัฒนาคุณภาพชีวิตคนพิการ**

 **กฟน. เดินหน้าเสริมสร้างคุณภาพชีวิตให้กับทุกภาคส่วนของสังคม โดยมอบเงินสนับสนุนส่งเสริมพัฒนาคุณภาพชีวิตและการฝึกงานแก่ผู้พิการ ปี ๒๕๖๐ กว่า ๓ ล้านบาท**เพื่อนำไปฝึกอาชีพผู้พิการให้สามารถประกอบอาชีพเลี้ยงดูตนเองและครอบครัวได้   
  การไฟฟ้านครหลวง หรือ กฟน. เดินหน้าเสริมสร้างคุณภาพชีวิตให้ทุกภาคส่วนของสังคมอย่างเท่าเทียมและทั่วถึง พร้อมทั้งตอบสนองตามนโยบายรัฐบาลในการส่งเสริมการจ้างงานผู้พิการ และ**ปฏิบัติตามกฎหมายตามมาตรา ๓๕ แห่งพระราชบัญญัติส่งเสริมและพัฒนาคุณภาพชีวิตคนพิการ พ.ศ. ๒๕๕๐ และที่แก้ไขเพิ่มเติม(ฉบับที่๒)พ.ศ.๒๕๕๖**   
 โดยปีนี้ (๖๐) **นายสมศักดิ์ วิทย์นลากรณ์ รองผู้ว่าการ กฟน. ได้เป็นผู้แทนมอบเงินสนับสนุนส่งเสริมพัฒนาคุณภาพชีวิตและการฝึกงานแก่ผู้พิการ จำนวน ๓ ล้าน ๗ แสน ๒ หมื่น ๓ พันบาท ให้แก่ นายสุภรธรรม มงคลสวัสดิ์ เลขาธิการมูลนิธิพระมหาไถ่เพื่อการพัฒนาคนพิการ** นำไปดำเนินงานด้านการฝึกอาชีพตามหลักสูตรเศรษฐกิจพอเพียง เพื่อให้ผู้พิการสามารถประกอบอาชีพ มีรายได้เลี้ยงดูตนเองและครอบครัวได้อย่างยั่งยืน

นับว่า **กฟน. เป็นรัฐวิสาหกิจแห่งแรกที่สนับสนุนส่งเสริมการฝึกอาชีพให้แก่ผู้พิการ** โดยที่ผ่านมา ได้ดำเนินการรับผู้พิการเข้าทำงานในตำแหน่งที่เหมาะสม รวมถึงได้จัดพื้นที่อำนวยความสะดวกให้ผู้พิการและครอบครัวเข้ามาจำหน่ายสินค้าหรือบริการภายในบริเวณที่ทำการ และให้ผู้พิการที่มีบัตรประจำตัวคนพิการ เข้ามาจำหน่ายสลากกินแบ่งรัฐบาล เพื่อร่วมสนับสนุนให้ผู้พิการและครอบครัวได้มีอาชีพและมีความเป็นอยู่ที่ดีขึ้น

(news.voicetv.co.thออนไลน์ ๘ มี.ค.๖๐)

**คมนาคมส่องท่ารถ-ท่าเรือ-สนามบินเชียงราย เร่งปรับเอื้อคนพิการ**



เชียงราย - รองปลัดกระทรวงคมนาคม ตระเวนส่องโครงสร้างพื้นฐานขนส่งสาธารณะเชียงรายเพื่อคนพิการดูทั้งสนามบินแม่ฟ้าหลวง-ท่ารถ-ท่าเรือติงสถานีรถโดยสารทั่วประเทศยังต้องปรับปรุง

**นายสมศักดิ์ ห่มม่วง รองปลัดกระทรวงคมนาคม เป็นประธานการประชุมโครงการศึกษา สำรวจเพื่อการประเมิน และให้ข้อเสนอแนะในการปรับปรุงและออกแบบโครงสร้างพื้นฐานการขนส่งสาธารณะเพื่อคนพิการ เด็กและผู้สูงอายุของกระทรวงคมนาคม ระยะที่ ๓** ที่ท่าอากาศยานแม่ฟ้าหลวง เชียงราย อ.เมือง จ.เชียงราย โดยมีนายวิสูตร คำยอด ผอ.ท่าอากาศยานแม่ฟ้าหลวง เชียงราย นำคณะเจ้าหน้าที่เข้าร่วม

**นายสมศักดิ์กล่าวว่า** โครงการนี้ได้ดำเนินการระยะแรก และระยะที่ ๒ ในพื้นที่ ๑๐ จังหวัดภาคตะวันตกและภาคใต้แล้ว **ส่วนระยะที่ ๓ จะดำเนินการในพื้นที่ ๑๕ จังหวัดภาคเหนือ และภาคกลาง รวม ๓๔ แห่ง ได้แก่** จ.เชียงราย ,เชียงใหม่ ,แพร่ ,สุโขทัย ,พิษณุโลก ,ตาก ,เพชรบูรณ์ ,กำแพงเพชร ,พิจิตร ,นครสวรรค์ พระนครศรีอยุธยา,สระบุรี,สุพรรณบุรีและลพบุรี  
 **ในระยะที่ ๓ นี้ ได้เลือกเชียงรายเป็นจังหวัดนำร่อง**เพราะมีศักยภาพด้านการคมนาคม และมีผู้ไปใช้บริการมากขึ้น **จากการตรวจสอบก็พบว่าท่าอากาศยานแม่ฟ้าหลวง เชียงราย มีความพร้อมกว่า ๙๐% มีระบบอำนวยความสะดวกด้านต่างๆ เช่น** สัญลักษณ์ อุปกรณ์และสิ่งอำนวยความสะดวกตามจุดต่างๆ เพื่อผู้พิการ จุดจอดรถ,ลิฟท์,อักษรเบลและเสียงเพื่อคนตาบอดห้องน้ำเพื่อผู้พิการมีบริการล้อเข็นเป็นต้น

“ตอนนี้คงเหลือเพียงการปรับเรื่องความลาดชันของพื้นที่ให้ได้มาตรฐาน” นายสมศักดิ์กล่าวว่า **สำหรับสถานีขนส่งผู้โดยสารทางบกแล้ว ถือว่ายังไม่สามารถให้บริการได้ถึงขั้นนี้ ยังขาดแคลนหลายเรื่อง เช่น** ที่จอดรถคนพิการ ทางเข้าออก ป้ายสัญญาณต่างๆ ฯลฯ ซึ่งได้แจ้งไปยังกรมการขนส่งทางบกให้ปรับปรุงแล้ว ทั้งนี้ **เพราะเชียงรายถือเป็นสถานีนานาชาติที่มีคนต่างประเทศมาใช้บริการด้วย ดังนั้นจึงต้องมีการปรับรื้อกันใหม่หมด** รวมถึงสถานีขนส่งผู้โดยสารทางบกทั่วประเทศที่ยังเป็นลักษณะนี้อยู่

นายสมศักดิ์กล่าวอีกว่า **นอกจากนี้ตนจะไปดูด้านท่าเรือแม่น้ำโขงที่ อ.เชียงแสน เพื่อพิจารณาดำเนินการต่อไปด้วย** โดยโครงการระยะที่ ๓ นี้จะดำเนินการไปจนถึงเดือนตุลาคม ๒๕๖๐ จากนั้นจะเป็นระยะที่ ๔ เพื่อให้สถานที่ทางคมนาคมทั้งท่าอากาศยาน **สถานีขนส่งผู้โดยสาร ฯลฯ ได้มาตรฐานและเอื้อต่อการใช้บริการของคนพิการ เด็กและผู้สูงอายุตามกฎกระทรวงคมนาคมที่ได้มีการประกาศใช้ตั้งแต่ปี ๒๕๕๖ ต่อไป** (manager.co.thออนไลน์ ๘ มี.ค.๖๐)

**เล็งตั้งศูนย์บ่มเพาะอาชีพ “คนพิการ” กระตุ้นจ้างงาน ๑๐ สาขา**

 **กกจ. ร่วม ม.มหิดล วิทยาลัยราชสุดา และ ๓ สมาคมคนพิการ เล็งตั้งศูนย์ “JOB COACH THAILAND CENTER” บ่มเพาะอาชีพคนพิการ ส่งเสริมให้เกิดการจ้างงานคนพิการ เบื้องต้นเริ่มฝึกอาชีพใน ๑๐สาขา**ทั้งท่องเที่ยวบริการอุตสาหกรรม

**นายวรานนท์ ปีติวรรณ อธิบดีกรมการจัดหางาน (กกจ.) กระทรวงแรงงาน กล่าวว่า** พล.อ.ศิริชัย ดิษฐกุล รัฐมนตรีว่าการกระทรวงแรงงาน ให้ความสำคัญกับการส่งเสริมอาชีพคนพิการ โดยพร้อมจะขับเคลื่อนให้เกิดการจ้างงานและพัฒนาอาชีพคนพิการตามยุทธศาสตร์ของรัฐบาล โดยได้สั่งการให้ทุกหน่วยในสังกัดกระทรวงแรงงาน ใช้กลไก “ประชารัฐ” ที่เน้นการบูรณาการร่วมจากทุกภาคส่วน เพื่อให้คนพิการมีงานทำอย่างต่อเนื่องและยั่งยืน เกิดความมั่นคงในชีวิต และมีรายได้ในการประกอบอาชีพ ซึ่งในส่วนของกรมการจัดหางานนั้น ได้กำหนดกรอบแผนการส่งเสริมการมีงานทำให้คนพิการ ๒๐ ปี (๒๕๖๐ - ๒๕๗๙) **โดยมุ่งให้คนพิการมีงานทำและมีรายได้ สามารถอยู่ในสังคมได้อย่างมีศักดิ์ศรี ซึ่งใน ๕ ปี แรก (๒๕๖๐ - ๒๕๖๔) ตั้งเป้าหมายให้คนพิการมีงานทำตามมาตรา ๓๓ แห่ง พ.ร.บ. ส่งเสริมและพัฒนาคุณภาพชีวิตคนพิการ พ.ศ. ๒๕๕๐ จำนวน ๓,๐๐๐ คนต่อปี และมาตรา ๓๕ จำนวน ๑๐,๐๐๐ คนต่อปี และมีรายได้เหนือเส้นรายได้ปานกลาง** ซึ่งขณะนี้ กกจ. ได้มีการหารือร่วมกับมหาวิทยาลัยมหิดล วิทยาลัยราชสุดา สมาคมคนตาบอดแห่งประเทศไทย สมาคมผู้ปกครองบุคคลออทิสซึมไทยและสมาคมการค้าผู้ประกอบกิจการเพื่อสังคมคนพิการและผู้ด้อยโอกาสไทย เกี่ยวกับการจัดตั้งศูนย์บ่มเพาะด้านวิชาชีพของคนพิการในประเทศไทย(JOBCOACHTHAILANDCENTER)ที่กระทรวงแรงงาน  
  **“ศูนย์แห่งนี้จะสามารถตอบโจทย์ปัญหาการจ้างงานคนพิการได้** เนื่องจากที่ผ่านมาระบบการจ้างงานคนพิการยังขาดกระบวนการเชื่อมโยงประสานงานระหว่างคนพิการ และนายจ้างในการเป็นที่ปรึกษาแนะนำการจ้างงานคนพิการให้เหมาะกับตำแหน่งงานของสถานประกอบการ ขาดเทคโนโลยี สิ่งอำนวยความสะดวก นวัตกรรมในการส่งเสริมการมีงานทำและการประกอบอาชีพของคนพิการ ทำให้สถานประกอบการได้คนพิการไม่ตรง และไม่สอดคล้องกับความสามารถของคนพิการ **ดังนั้น จึงเกิดแนวคิดในการพัฒนาระบบบ่มเพาะคนพิการสู่การมีงานทำ โดยเริ่มจากการพัฒนาวิธีคิด ความเชื่อ ความรู้ของคนพิการ/ครอบครัว และนายจ้าง/ผู้ซื้อสินค้า บริการและชุมชน/สังคม ผู้สอนงาน พัฒนาโครงสร้างพื้นฐานและเทคโนโลยีที่จำเป็น เช่น** อุปกรณ์ช่วยเหลือในการเดินทาง สิ่งอำนวยความสะดวกในการทำงาน เป็นต้น” อธิบดี กกจ. กล่าว

**นายวรานนท์ กล่าวว่า ศูนย์ JOB COACH มี ๓ กระบวนการหลัก คือ** **๑. การบ่มเพาะก่อนจ้างงานจะเป็นระบบคัดกรองความสามารถในการมีงานทำของคนพิการ** มีพี่เลี้ยงให้คำปรึกษาในด้านต่างๆ เช่น การเตรียมความพร้อม การปรับทัศนคติก่อนเข้าสู่การทำงาน เป็นต้น **๒. การส่งต่อ เป็นการสนับสนุนเข้าสู่การจ้างงาน โดยคำนึงถึงความแตกต่างและความถนัดของบุคคล** ซึ่งคนพิการที่มีความพร้อมเข้าสู่กระบวนการมีงานทำจะได้รับการจ้างงานในสถานประกอบการ และสามารถทำงานได้อย่างมั่นคงและยั่งยืน ขณะเดียวกัน หากไม่สามารถทำงานในสถานประกอบการได้ก็จะสนับสนุนให้เป็นผู้ประกอบการต่อไป **๓. การรักษา เป็นการพัฒนาหลังจ้างงาน เพื่อทำให้คนพิการสามารถมีโอกาสทำงานในสถานประกอบการได้มากขึ้น** และมีทักษะในวิชาชีพที่ได้มาตรฐานเพื่อให้ได้ค่าตอบแทนในการจ้างงานที่สูงขึ้น นอกจากนี้ ยังสนับสนุนให้สถานประกอบการจัดซื้อสินค้าและบริการของคนพิการ  
  **“ศูนย์ JOB COACH เป็นการจัดทำระบบสนับสนุนบ่มเพาะการจ้างงานคนพิการครั้งแรกในประเทศไทย เริ่มตั้งแต่การคัดกรองรับสมัครคนพิการ การจำลองศูนย์การฝึกวิชาชีพตามความต้องการของภาคเอกชน** พร้อมทั้ง Matching คนพิการที่ผ่านการอบรมเข้ารับการจ้างกับองค์กรเอกชน และมีการติดตามการทำงานของคนพิการที่เข้าทำงานในสถานประกอบการ **มีเป้าหมายคนพิการมาใช้บริการ ๒,๐๐๐ คน มีสาขาอาชีพที่ฝึกในเบื้องต้นประมาณ ๑๐ สาขา เช่น** ภาคอุตสาหกรรม การท่องเที่ยว การบริการ การก่อสร้าง เป็นต้น ซึ่งหากได้รับการตอบรับที่ดีจากคนพิการและสถานประกอบการก็จะได้พัฒนาไปสู่ภูมิภาคต่างๆ ทั่วประเทศต่อไป” นายวรานนท์ กล่าว  (manager.co.thออนไลน์ ๑๓ มี.ค.๖๐)

**สื่อปั้นศักยภาพเด็กพิการ**



**“คนพิการ”หลายคนมีพลัง สติปัญญาความรู้ ความสามารถ ที่จะสามารถช่วยในการพัฒนาประเทศชาติ ได้เฉกเช่นเดียวกับคนปกติทั่วไป หากดึงศักยภาพของพวกเขามาใช้ได้**

การจัดการศึกษาสำหรับคนพิการ ด้วยรูปแบบการจัดการศึกษาที่เหมาะสมกับประเภทของความพิการ จะเป็นอีกหนึ่งหนทางที่จะช่วยสร้างโอกาส ความเท่าเทียม ช่วยให้คนพิการใช้ชีวิตในสังคม ได้อย่างมีความสุข  **ผศ.ดร.สัญชัย สันติเวส ผู้ช่วยคณบดีฝ่ายพัฒนานักศึกษา มหาวิทยาลัยขอนแก่น หนึ่งในทีมผู้วิจัย โครงการออกแบบสื่อเพื่อการจัดการเรียนรู้วิชาศิลปะ (ทัศนศิลป์) สำหรับนักเรียนตาบอดระดับมัธยมศึกษาตอนปลาย" ของคณะวิจัยมหาวิทยาลัยขอนแก่น ซึ่งได้รับทุนสนับสนุนวิจัย สำนักงานกองทุนสนับสนุนการวิจัย (สกว.) เป็นอีกหนึ่งงานวิจัยเพื่อพัฒนาคนพิการ เล่าว่า** จากปัญหาอุปสรรคในการเรียนศิลปะของเด็กที่มีความพิการทางการมองเห็น หรือ ตาบอด โดยเฉพาะคนที่ตาบอดสนิท จะค่อนข้างมีปัญหาในการเรียนศิลปะ ด้านทัศนศิลป์ที่เป็นการเรียนรู้ รูปทรงต่างๆ ได้ด้วยการมองเห็น **ซึ่งเด็กตาบอดไม่สามารถเรียนรู้ได้เหมือนกับเด็กปกติ ทำให้เวลาอยู่ในชั้นเรียนบางครั้งก็ต้องนั่งเฉยๆ หรือปั้นดินน้ำมันไปตามที่ครูสั่ง กรณีต้องทำงานคู่กับเพื่อน เด็กตาบอดก็ทำไม่ได้ เพื่อนเองก็รู้สึกไม่โอเคเพราะต้องทำลำพัง**  ทำให้ตัวเด็กเองรู้สึกว่าเขาแปลกแยก ไม่มีความสุขกับการเรียน ทั้งที่เด็กตาบอดก็มีความสนใจอยากเรียนรู้ อยากสนุกกับการเรียนวิชาศิลปะ ขณะที่ครูผู้สอนศิลปะไม่มีเวลาที่จะดูแลเด็กตาบอดได้เต็มที่ และโรงเรียนก็ขาดสื่อที่จะมาช่วยพัฒนา

คณะวิจัย นำองค์ความรู้ทางสถาปัตยกรรมมาต่อยอดในการออกแบบสื่อเพื่อการจัดการเรียนรู้วิชาศิลปะ (ทัศนศิลป์) สำหรับนักเรียนตาบอดระดับม.ปลาย ที่มีภาวะตาบอดสนิท เลือนราง และไม่มีภาวะพิการซ้ำซ้อน ส่วนที่เลือกเด็กม.ปลายเพราะเป็นวัยที่โตระดับหนึ่งมีพื้นฐานความรู้รอบตัว **ซึ่งกลุ่มเป้าหมายคือ อาสาสมัคร นักเรียนในโรงเรียนการศึกษาตาบอด จังหวัดขอนแก่น ในมูลนิธิธรรมิกชนเพื่อคนตาบอดในประเทศไทย ในพระบรมราชูปถัมภ์ ตลอดจนครูสอนศิลปะ**

รูปแบบการวิจัยได้จัดแผนการเรียนรู้ที่มุ่งสอนเรื่องทัศนศิลป์ใน ๔ เรื่องคือ ประวัติศาสตร์ศิลป์ สุนทรียศาสตร์ ศิลปวิจารณ์ และศิลปะปฏิบัติ ทั้งการวาดภาพระบายสี การปั้นดินน้ำมัน กิจกรรมหลาหลาย **สำคัญคือลักษณะการเป็นการเรียนแบบเรียนร่วมระหว่างเด็กปกติและเด็กตาบอด เพื่อให้เพื่อนมีความช่วยเหลือกันและสร้างสัมพันธ์ที่ดีต่อกัน** ขณะเดียวกัน ได้มีการสร้างคู่มือการสอนต้นแบบสำหรับครู

**จากแกนหลักทั้ง ๔ เรื่องจะถูกจัดทำเป็นแผนการเรียนรู้ ๑๕ แผน** เด็กได้เรียนรู้ศิลปะตั้งแต่เรื่องประวัติศาสตร์ รูปแบบศิลปกรรมของตะวันตก ตะวันออก ความเข้าใจเกี่ยวกับศิลปะและความงาม ส่วนการออกแบบสื่อการเรียนรู้ **ทีมวิจัยจะเน้นให้เหมาะสมกับเด็กโดยแบ่งเป็น ๗ ประเภท คือ**ทำเป็น ภาพนูนต่ำ  หุ่นลอยตัว หุ่นกระดาษพับ  ดินน้ำมัน และคลิปเสียง เพื่อสร้างบรรยากาศในการเรียนรู้ ซึ่งวัสดุและอุปกรณ์ที่นำมาใช้สร้างสรรค์ชิ้นงาน จะทำด้วยกระดาษ ซึ่งมีทั้งที่มีกลิ่นและพื้นผิวหลากหลาย ปูนพลาสเตอร์ ดินเหนียว เป็นต้น

**จะเน้นว่าต้องเป็นวัสดุหรือของที่นำมารีไซเคิลได้ แต่ให้ความสำคัญในแง่ของการสร้างชิ้นงานที่ครูผู้สอนสามารถทำเองได้ ทำซ้ำใหม่ได้** ซ่อมแซมได้หากชำรุดเสียหาย วัสดุหาซื้อได้ง่ายในพื้นที่ และเก็บรักษาง่าย เช่น ทำปีระมิด ด้วยกระดาษ ปั้นหุ่นด้วยปูนพลาสเตอร์ เป็นต้น ซึ่งการสร้างชิ้นงานรูปทรงเหล่านี้จะทำให้เด็กตาบอด ได้ประสาทสัมผัสอื่นๆ ในร่างกาย เช่น มือ สัมผัสกระดาษ จมูก ดมกลิ่น เพื่อการเรียนรู้รูปทรงต่างๆ

**“ประมาณ ๒ปีของการวิจัยและลงพื้นที่เก็บข้อมูลในโครงการ พบว่าบรรยากาศในการเรียนรู้ศิลปะทัศนศิลป์ของเด็กตาบอดดีขึ้น เด็กรู้จักศิลปะด้านทัศนศิลป์ รู้จักรูปทรงรูปลักษณ์ พูดคุยแลกเปลี่ยนกับเพื่อนๆได้ วิพากษ์วิจารณ์ผลงานของเพื่อนๆ ได้** สำคัญคือเขาได้มีส่วนร่วมในสังคม ในชั้นเรียน ทำให้เขารู้สึกว่ามีตัวตน ทำให้เขารู้สึกมีความสุข รู้สึกเสมอภาคอยู่ในสังคมได้โดยไม่ถูกละเลย **ทั้งนี้ ทีมวิจัยมีข้อเสนอแนะด้วยว่า ควรร่วมกันรณรงค์และสร้างจิตสำนึกของคนในสังคมให้เห็นถึงความสำคัญของการผลิตสื่อเพื่อเด็กพิการ สร้างเครือข่ายของสถาบันการศึกษา กำหนดให้เป็นนโยบายระดับชาติ** พร้อมกันนี้ควรยกระดับความสำคัญของวิชาศิลปะสาขาทัศนศิลป์ และมีการจัดนิทรรศการแสดงผลงานของคนตาบอดด้วย”ผศ.ดร.สัญชัย สะท้อนภาพความสำเร็จ (คมชัดลึกออนไลน์ ๑๓ มี.ค.๖๐)

**มจธ. จับมือ “ตาวิเศษ” แยกขยะถ่านไฟฉายเก่า สู่อิฐทางเดินคนพิการสายตา**

 ด้วยมูลค่าการตลาดรวมของถ่านไฟฉายในประเทศไทยสูงถึงประมาณ ๔,๕๐๐ ล้านบาทต่อปี หรือปริมาณการใช้ถ่านไฟฉายเฉลี่ย ๓.๕ ก้อนต่อคนต่อปี เมื่อประเมินปริมาณถ่านไฟฉายที่ใช้แล้วมีปริมาณมากถึง ๓,๔๐๐ ตัน ปัจจุบันถ่านไฟฉายจะถูกกำจัดด้วยวิธีทิ้งลงหลุมฝังกลบขยะรวมกับขยะทั่วไป แต่วิธีการกำจัดแบบนี้ในอนาคตอาจจะส่งผลกระทบต่อสิ่งแวดล้อมและสิ่งมีชีวิตบริเวณโดยรอบ

ผศ.ดร.ธิดารัตน์ บุญศรี อาจารย์ประจำภาควิชาวิศวกรรมสิ่งแวดล้อม คณะวิศวกรรมศาสตร์ มหาวิทยาลัยเทคโนโลยีพระจอมเกล้าธนบุรี (มจธ.) เปิดเผยว่า **ประเทศไทยยังไม่มีระบบการแยกทิ้งถ่านไฟฉายที่ใช้แล้วออกจากขยะทั่วไป ฉะนั้นถ่านไฟฉายที่ใช้แล้วจะถูกทิ้งรวมกับขยะทั่วๆ ไปและกำจัดโดยวิธีการฝังในหลุมฝังกลบขยะชุมชน เมื่อถ่านไฟฉายที่ใช้แล้วสัมผัสกับน้ำฝนที่ซึมลงมา หรือน้ำชะขยะที่เป็นกรด จะทำให้สารที่เป็นส่วนประกอบในถ่านไฟฉาย ประกอบด้วย** ผงคาร์บอน สังกะสี และแมงกานีส ปนเปื้อนสู่สิ่งแวดล้อม ถึงแม้ว่าเป็นสังกะสี และแมงกานีส เป็นโลหะที่มีความเป็นพิษต่ำ แต่หากมีปริมาณที่สูงมากก็จะมีพิษต่อสิ่งแวดล้อมและสิ่งมีชีวิตได้ หลายๆประเทศในยุโรป ถ่านไฟฉายหลังจากการใช้งานจะถูกนำไปจัดการหมุนเวียนวัสดุ ซึ่งเป็นทางเลือกที่จะบรรเทาปัญหาสิ่งแวดล้อมที่เกิดจากการทำลายถ่านไฟฉายที่ใช้แล้ว **วิธีการหมุนเวียนวัสดุจากถ่านไฟฉายมีสองกระบวนการ คือ** การใช้ความร้อน (pyrometallurgy) และการทำละลาย (hydrometallurgy) กระบวนการให้ความร้อนจะให้ผลตอบแทนด้านมูลค่าทางเศรษฐกิจที่สูงกว่าการกำจัดด้วยการเผา ส่วนกระบวนการทำละลายจะเป็นกระบวนการที่ให้ผลตอบแทนทางเศรษฐกิจสูงกว่ากระบวนการใช้ความร้อน แต่มีกระบวนการที่ซับซ้อน ใช้เวลานาน และใช้สารเคมี

**ผศ.ดร.ธิดารัตน์ กล่าวว่า ขณะนี้กำลังดำเนินการศึกษาวิจัยอิฐทางเดินแม่เหล็กและไม้เท้านำทางคนพิการทางสายตา ด้วยการนำผงถ่านไฟฉายอัลคาไลน์ที่ใช้แล้วมาสังเคราะห์สารแม่เหล็กหรือเฟอร์โรแมกเนติก** โดยถ่านไฟฉาย ๑๐๐ ก้อน จะได้สารแม่เหล็กปริมาณ ๑ กิโลกรัม เพื่อนำมาผสมกับสี และปูนซีเมนต์ แล้วนำมาฉาบผิวหน้าอิฐทางเดินแม่เหล็กสำหรับคนพิการทางสายตาที่จะนำไปติดตั้งจริงในโรงเรียนสอนคนตาบอดกรุงเทพ โดยจะเข้าไปสำรวจในโรงเรียนปลายเดือนมีนาคมนี้ เพื่อหาพื้นที่เหมาะสมในการติดตั้งทางเดินอิฐแม่เหล็ก และติดตั้งอุปกรณ์ตรวจวัดสนามแม่เหล็กพร้อมอุปกรณ์ที่ส่งสัญญาณที่ไม้เท้าให้กับเด็กพิการทางสายตา **เนื่องจากทางเดินอิฐแม่เหล็กและไม้เท้านำทางเป็นระบบใหม่ที่บุคลากรและคนพิการทางสายตายังไม่คุ้นเคยกับการใช้งาน จึงต้องมีการฝึกอบรมถึงวิธีการใช้งานและการดูแลอุปกรณ์ หากคนพิการได้รับการฝึกใช้ไม้เท้าแบบอัตโนมัติจากทางโรงเรียนก็จะสามารถใช้งานและเดินทางได้อย่างปลอดภัย** โดยงานวิจัยนี้ได้รับทุนสนับสนุนจากกองทุนส่งเสริมและพัฒนาคุณภาพชีวิตคนพิการ กระทรวงการพัฒนาสังคมและความมั่นคงของมนุษย์ เพื่อวิจัยกระบวนการผลิตผงแม่เหล็กในระดับอุตสาหกรรม และพัฒนาต้นแบบอิฐทางเดินแม่เหล็กและไม้เท้านำทางผู้พิการทางสายตา

**สมาคมสร้างสรรค์ไทย (ตาวิเศษ) เป็นหน่วยงานหลักที่รวบรวมถ่านอัลคาไลน์ที่ใช้แล้ว รณรงค์การแยกขยะอันตรายหรือขยะพิษออกจากขยะครัวเรือนทั่วไป** และตั้งกล่องรับบริจาคถ่านจากหน่วยงานสมาชิกของตาวิเศษ อาทิ กรมอุทยานแห่งชาติทั่วประเทศ เป็นจุดวางกล่องรับทิ้งถ่านไฟฉายที่ใช้แล้วจากเจ้าหน้าที่และนักท่องเที่ยว ก็จะเป็นการช่วยการอนุรักษ์สิ่งแวดล้อมในพื้นที่ป่าได้อีกทางหนึ่ง

การขยายต่อยอดโครงการจะติดตั้งในโรงพยาบาลวัดไร่ขิงที่เป็นศูนย์ฝึกอาชีพให้กับคนพิการทางสายตาประเภทสายตาเลือนราง โดยอนาคตอาจจะไปติดตั้งในพื้นที่อื่นที่ให้บริการกับคนพิการทางสายตา ประกอบกับการพัฒนาเทคโนโลยีในปัจจุบันทำให้เด็กรุ่นใหม่เป็น สังคมก้มหน้า หน้าติดจอ **ซึ่งจะทำให้สูญเสียเรื่องของการมองเห็น หรือจอประสาทตาเสื่อมอาจจะเกิดขึ้นในเด็กอายุน้อยลง ฉะนั้นเทคโนโลยีที่เกี่ยวข้องกับผู้พิการทางสายตาอาจจะต้องพัฒนาให้สามารถนำผู้พิการทางสายตาที่เกิดขึ้นภายหลังออกมาสู่สังคมเพื่อสร้างสุขภาพจิตที่ดี** และลดความเครียดในการใช้ชีวิตที่แตกต่างจากบุคคลทั่วไป

สำหรับบทบาทของ มจธ. ที่เป็นสถาบันการศึกษาสนับสนุนคิดค้นเทคโนโลยี **ขณะเดียวกันก็นำความรู้นวัตกรรมสร้างนักศึกษาให้มีความรู้เชิงเทคนิค การสร้างจิตสำนึกในการสร้างประโยชน์ให้กับสาธารณะ ให้นักศึกษาได้สัมผัสกับกลุ่มคนที่หลากหลายทำให้มีมุมมองการใช้ชีวิตและการช่วยเหลือ และพัฒนาสังคมให้ดีขึ้น มจธ. เป็นหน่วยงานหนึ่งที่มีนวัตกรรมและสามารถนำไปสู่สังคมได้ งานของวิศวกรที่ดีต้องสร้างให้ทุกคนในสังคมใช้ได้จริง** ทั้งคนปกติรวมทั้งคนพิการทางสายตาด้วย หากหน่วยงาน หรือบริษัทใดที่มีความพร้อมรับถ่ายทอดเทคโนโลยีนี้ไปจัดการถ่านที่ใช้แล้วเอง อาจจะได้รับประโยชน์จากผงแม่เหล็กที่สังเคราะห์ขึ้นมา และสามารถนำไปใช้ในกิจกรรมต่างๆ ของหน่วยงานได้ (thaimediapr.comออนไลน์ ๑๔ มี.ค.๖๐)

**คุณทำได้ !!ถ่ายภาพ-สร้างอาชีพให้คนพิการ**



**ก.แรงงาน สร้างอาชีพคนพิการฝึกเทคโนโลยีถ่ายภาพ ตกแต่งภาพ เรียนรู้นำภาพเข้าสู่ตลาด การเขียนคีย์เวิร์ค ส่งภาพจำหน่าย เหมาะกับงาน Stock Photo การถ่ายภาพในสตูดิโอ**

**นายธีรพล ขุนเมือง อธิบดีกรมพัฒนาฝีมือแรงงาน(กพร.) กระทรวงแรงงาน  เปิดเผยว่า**ในปัจจุบันเทคโนโลยีได้เข้ามาเป็นส่วนหนึ่งของการดำเนินชีวิตประจำวันของคนทุกกลุ่มทุกวัยมากขึ้น **ไม่เว้นแม้แต่กลุ่มคนพิการที่เทคโนโลยีเข้ามาเกี่ยวข้องในชีวิต ทั้งเทคโนโลยีอำนวยความสะดวกในการช่วยเหลือฟื้นฟูอวัยวะหรือสภาพจิตใจให้สามารถดำรงชีวิตอยู่ได้** และเทคโนโลยีก็ยังส่วนสำคัญในการสร้างงาน สร้างอาชีพ สร้างรายได้ ให้แก่คนพิการได้เช่นกัน

"กระทรวงแรงงานโดยกรมพัฒนาฝีมือแรงงาน (กพร.) **จึงดำเนินการตามนโยบายของพลเอก ศิริชัย ดิษฐกุล รัฐมนตรีว่าการกระทรวงแรงงาน ในการพัฒนาบุคลากร และทักษะฝีมือให้กับกำลังแรงงาน เพื่อเพิ่มขีดความสามารถในการแข่งขันและการมีงานทำ** ซึ่งจะสอดคล้อง ๘ วาระปฏิรูป กระทรวงแรงงาน “มิติใหม่ของการส่งเสริมการมีงานทำแรงงานทั่วไป คนพิการ ผู้สูงอายุ” อธิบดีกพร. กล่าว

**อธิบดี กพร. กล่าวอีกว่า ด้วยการจัดทำโครงการศึกษารูปแบบการฝึกอาชีพคนพิการ หลักสูตรการถ่ายภาพและตกแต่งภาพมืออาชีพ** เพื่อส่งเสริมให้คนพิการได้รับพัฒนาความรู้ด้านเทคโนโลยีการถ่ายภาพและตกแต่งภาพมืออาชีพ และสามารถนำความรู้ที่ได้รับมาเพิ่มทักษะอาชีพ และพัฒนาตนเองให้อยู่ร่วมกับคนทั่วไปได้อย่างเชื่อมั่น และมีประสิทธิภาพก่อนเข้าสู่ตลาดแรงงาน

**นายธีรพล กล่าวต่อไปว่า** เทคโนโลยีด้านการถ่ายภาพมีบทบาทกับงานด้านต่างๆ มากขึ้นเนื่องจากสื่อต่างๆ ใช้ภาพถ่ายเพื่อประโยชน์ทางการค้าอย่างกว้างขวาง การศึกษาและทำความเข้าใจการถ่ายภาพสามารถนำทักษะไปใช้ในการประกอบอาชีพ **สิ่งเหล่านี้คนพิการควรมีโอกาสในการเข้าถึงและเรียนรู้เพื่อสร้างงานให้กับตนเอง** กพร. จึงใช้แนวทางประชารัฐร่วมมือกับสมาคมแบ่งปันและสรรค์สร้างทางอาชีพฝึกอาชีพคนพิการ

**อธิบดี กพร. กล่าวอีกว่า** หลักสูตรการถ่ายภาพและตกแต่งภาพมืออาชีพ ระยะเวลาการฝึกอบรม ๖๐ ชั่วโมง ได้เรียนรู้ทั้งภาคทฤษฎีและปฏิบัติ เช่น ทฤษฎีการถ่ายภาพ เรียนรู้การตกแต่งภาพ เรียนรู้นำภาพเข้าสู่ตลาด วิธีการเขียนคีย์เวิร์คและคำบรรยายภาพในการส่งภาพจำหน่าย การตกแต่งภาพขั้นพื้นฐานที่เหมาะสมกับงาน Stock Photo การถ่ายภาพในสตูดิโอ เป็นต้น

**"โดยบริษัทเอกชน ๕ แห่ง ได้แก่** บริษัท การีนา ออนไลน์ (ประเทศไทย) จำกัด บริษัท ยูนิคอร์น (ประเทศไทย) จำกัด บริษัท ช้อปปี้ (ประเทศไทย) จำกัด บริษัท บีทาเก้น จำกัด และบริษัท อินเตอร์แดว้านซ์ฟูด จำกัด **ได้มอบกล้องถ่ายรูปพร้อมอุปกรณ์ที่ใช้ในการฝึกอบรมให้แก่ผู้เข้ารับการฝึกอบรม รวมมูลค่า ๑๒๐,๘๗๙ บาท ซึ่งผู้ผ่านการฝึกอบรมสามารถนำความรู้ที่ได้รับ นำไปประกอบอาชีพอิสระหรืออาชีพเสริมได้** โดยเฉพาะการใช้ช่องทางการขายภาพทางอินเตอร์เน็ต" อธิบดี กพร. กล่าว

           อธิบดี กพร. กล่าวอีกว่า **การฝึกอบรมมีส่วนสำคัญอย่างมากในการนำเทคโนโลยีมาใช้การพัฒนาศักยภาพให้คนพิการได้มีงานทำในการเลี้ยงดูตนเองและครอบครัว และยังเป็นการพิสูจน์ให้เห็นถึงขีดความสามารถของคนพิการที่ไม่แตกต่างจากคนปกติทั่วไปด้วย** ซึ่งการฝึกอบรมในครั้งนี้เป็นการศึกษารูปแบบที่เหมาะสมในการพัฒนาฝีมือแรงงานให้คนพิการ โดยจะมีการขยายผลการฝึกอบรมหน่วยงานในสังกัดของกพร.สถาบันพัฒนาฝีมือแรงงานและสำนักพัฒนาฝีมือแรงงานทั่วประเทศต่อไป (คมชัดลึกออนไลน์ ๑๗ มี.ค.๖๐)

**ผู้ว่าฯ อยุธยา มอบบ้านให้ผู้พิการ ผู้มีรายได้น้อย**



พระนครศรีอยุธยา - **ผู้ว่าฯ อยุธยา มอบบ้านให้ผู้พิการ ผู้มีรายได้น้อย คนพิการ และผู้สูงอายุ ที่อยู่ในภาวะยากลำบาก ถวายเป็นพระราชกุศลแด่พระบาทสมเด็จพระปรมินทรมหาภูมิพลอดุลยเดช**

 เมื่อเวลา ๑๕.๓๐ น.วันนี้ (๒๓ ก.พ.) **นายสุจินต์ ไชยชุมศักดิ์ ผู้ว่าราชการจังหวัดพระนครศรีอยุธยา เป็นประธานมอบบ้านให้แก่ผู้ยากไร้ ใน ต.มหาพราหมณ์ อ.บางบาล จำนวน ๑ หลังคาเรือน** หลังจากคณะกรรมการกองทุนฟื้นฟูสมรรถภาพฯพิจารณาคัดเลือกทั้งนี้มีหัวหน้าส่วนราชการผู้นำท้องถิ่นเข้าร่วมส่งมอบ  
 **โดยซ่อมสร้าง ปรับปรุงให้แก่ นางเครือฟ้า นัยเพียร อายุ ๖๐ ปี ผู้สูงอายุ และคนพิการทางการได้ยินหรือสื่อสารความหมาย** ประกอบอาชีพรับจ้างทั่วไป อยู่บ้านเลขที่ ๓๖/๒ ม.๑ ซึ่ง**บ้านหลังเก่ามีสภาพทรุดโทรม** ฐานะยากจน อยู่กับสามีลูกๆ หลานๆ รวม ๗ คน จึงได้รับความอนุเคราะห์ในการสร้างจากกองทุนฟื้นฟูสมรรถภาพที่จำเป็นต่อสุขภาพองค์การบริหารส่วนจังหวัด๔๙,๙๒๑บาทเพื่อความเป็นอยู่ที่ดีขึ้น  
 **นายสุจินต์ ไชยชุมศักดิ์ กล่าวว่า** โครงการขับเคลื่อนการพัฒนาที่อยู่อาศัยสำหรับผู้มีรายได้น้อย คนพิการ ผู้สูงอายุ ผู้อยู่ในภาวะยากลำบาก ประจำปี ๒๕๖๐ **สำนักงานพัฒนาสังคมและความมั่นคงของมนุษย์จังหวัด จัดทำขึ้นเพื่อถวายเป็นพระราชกุศลแด่พระบาทสมเด็จพระปรมินทรมหาภูมิพลอดุลยเดช** ซึ่งมีเป้าหมายในการซ่อมสร้าง ปรับปรุงสภาพที่อยู่อาศัยให้แก่ผู้มีรายได้น้อยในจังหวัดครอบคลุม ๑๖ อำเภอ ๒๐๙ ตำบล อย่างน้อยตำบลละ๑หลัง  
 ซึ่งก่อนหน้านี้ **หน่วยงานที่เกี่ยวข้องได้บูรณาการการทำงานร่วมกันเพื่อสืบค้นหาครัวเรือนเป้าหมายที่สมควรได้รับการพิจารณาช่วยเหลือ ล่าสุด ได้ซ่อม สร้าง ปรับปรุงบ้านไปแล้ว ๑๖๘ ครัวเรือน** แบ่งเป็นผู้สูงอายุ ๑๐๐ หลังคาเรือน **คนพิการ ๔๒ หลังคาเรือน** และผู้ด้อยโอกาส ๒๖ หลังคาเรือน เฉลี่ยใช้งบประมาณครัวเรือนละ ๒๐,๐๐๐-๕๐,๐๐๐ บาท  (manager.co.thออนไลน์/มูลนิธิพัฒนาคนพิการไทย ๒๓ ก.พ.๖๐)

**...คำพ่อสอน...**

**“คนดี”**

ในบ้านเมืองนั้น มีทั้งคนดี และคนไม่ดี ไม่มีใครที่จะทำให้ทุกคนเป็นคนดีได้ทั้งหมด การทำให้บ้านเมืองมีความปกติสุขเรียบร้อย จึงมิใช่การทำให้ทุกคนเป็นคนดี หากแต่อยู่ที่การส่งเสริมคนดี ให้คนดีปกครองบ้านเมืองและควบคุมคนไม่ดี ไม่ให้มีอำนาจไม่ให้ก่อความเดือดร้อนวุ่นวายได้  
 :.พระบรมราโชวาทในพิธีเปิดงานชุมนุมลูกเสือแห่งชาติ ค่ายลูกเสือวชิราวุธ จังหวัดชลบุรี 11 ธันวาคม 2512

**เชิญคนพิการสมัครงาน**

**บริษัท อันทาร่า ฮอลิเดย์ พาร์ค จำกัด** ที่อยู่ ๑๔/๓ หมู่ ๒ ตำบลบ่อผุด อำเภอเกาะสมุย จังหวัดสุราษฎร์ธานี ๘๔๓๒๐ **รับพนักงานทำความสะอาด ๒ อัตรา** รายละเอียดงาน ทำความสะอาดในพื้นที่ทั่วไปของโรงแรม คุณสมบัติ คนพิการที่สามารถปฏิบัติงานได้ เพศชาย/หญิง อายุ ๑๘ ปีขึ้นไป สวัสดิการ อาหารและชุดยูนิฟอร์ม วันหยุดวันหยุดนักขัตฤกษ์ ๑๓ วัน (วันเป็นไปตามกำหนดของโรงแรม) **ติดต่อ...**Sittipong Arsa โทรศัพท์ ๐๗๗-๒๓๑๓๓๓ แฟกซ์ ๐๗๗-๓๐๐๓๑๑ อีเมล์ [careers.samui@amari.com](mailto:careers.samui@amari.com)

**โรงพยาบาลวิภาราม ปากเกร็ด** ที่อยู่ ๑๓๒/๒๑๕ หมู่ ๓ ตำบลปากเกร็ด อำเภอปากเกร็ด จังหวัดนนทบุรี **รับเจ้าหน้าที่ธุรการ ๑ อัตรา** รายละเอียดงาน พิมพ์งานเอกสาร เดินเอกสาร งานตามที่ได้รับมอบหมาย เงินเดือน ๙,๓๐๐ – ๑๒,๐๐๐ บาท คุณสมบัติ พิการด้านร่างกาย-เดินได้ เพศชาย/หญิง อายุไม่เกิน ๓๕ ปี วุฒิ ม.๖ ขึ้นไป สามารถใช้โปรแกรม Microsoft Office ได้ดี **ติดต่อ...**คุณวราลี มีรุ่งธรรม โทรศัพท์ ๐๘๑-๔๘๔๙๐๒๘ อีเมล์ graphic\_88@hotmail.com

**บริษัท คอปเปอร์ไวร์ด จำกัด** ที่อยู่ ๑๕๙/๖ อาคารเสริมมิตร ทาวเวอร์ ชั้นที่ ๒ ห้องเลขที่ ๒๐๑-๒๐๒ ถนนสุขุมวิท๒๑ (อโศก) แขวงคลองเตยเหนือ เขตวัฒนา กรุงเทพฯ ๑๐๑๑๐ **รับเจ้าหน้าที่ธุรการ ๑ อัตรา** คุณสมบัติ พิการด้านร่างกาย-เดินได้ เพศชาย/หญิง อายุ ๒๒ ปีขึ้นไป วุฒิปริญญาตรี สามารถใช้คอมพิวเตอร์ได้ สวัสดิการ ประกันสังคม ประกันสุขภาพ เงินช่วยเหลือในงานต่างๆ เบี้ยเลี้ยงและที่พัก (อบรม) การปรับเงินเดือนประจำปี ฯลฯ **ติดต่อ...**คุณฐิติพร มโนมัยวงศ์ โทรศัพท์ ๐๒-๖๖๕๒๙๕๐ ต่อ ๔๕๔,๔๕๕ / ๐๙๒-๒๘๓๔๑๑๔ อีเมล์ [career@opperwired.co.th](mailto:career@opperwired.co.th)

**บริษัท สยามอินเตอร์มัลติมีเดีย จำกัด (มหาชน)** ที่อยู่ ๔๕๙ ซอยลาดพร้าว ๔๘ ถนนลาดพร้าว แขวงสามเสนนอก เขตห้วยขวาง จังหวัดกรุงเทพมหานคร ๑๐๓๑๐ **รับธุรการ คีย์ข้อมูล ๑ อัตรา** รายละเอียดงาน ดูแลงานเอกสารต่างๆ คุณสมบัติ คนพิการที่ช่วยเหลือตนเองได้ เพศชาย/หญิง อายุ ๒๐-๓๕ ปี วุฒิ ม.๖ สวัสดิการ ประกันสังคม **ติดต่อ...**ฝ่ายทรัพยากรบุคคล โทรศัพท์ ๐๒-๖๙๔๓๐๔๓ อีเมล์ recruit.smm@gmail.com

**บริษัท ยูอินโฟ จำกัด** ที่อยู่ ๒๑ ซอยรามคำแหง๒๑ ถนนรามคำแหง แขวงพลับพลาชัย เขตวังทองหลาง จังหวัดกรุงเทพมหานคร ๑๐๓๑๐ **รับเจ้าหน้าที่ธุรการ ๑ อัตรา** คุณสมบัติ คนพิการที่ช่วยเหลือตนเองได้ เพศชาย/หญิง อายุ ๑๘-๓๕ ปี วุฒิ ม.๖-ปริญญาตรี สามารถใช้งานคอมพิวเตอร์ Microsoft Office ได้เป็นอย่างดี มีทักษะในการสื่อสาร ติดต่อประสานงาน มีบุคลิกคล่องแคล่ว มนุษยสัมพันธ์ดี รักความก้าวหน้า มีโทรศัพท์ Android ที่เชื่อมต่อ Internet ๔.๐ ขึ้นไป สวัสดิการ เงินเดือน คอมมิชชั่น เบี้ยขยัน เงินช่วยเหลือในงานต่างๆ และสวัสดิการอื่นๆ **ติดต่อ...**ฝ่ายทรัพยากรบุคคล โทรศัพท์ ๐๒-๗๑๘๕๑๐๐ ต่อ ๑๑๑, ๑๑๒, หรือ ๐๖๑-๘๒๓๑๗๔๕ อีเมล์ hr@uinfo.co.th

**บริษัท สไมล์ รีพับบลิก จำกัด** ที่อยู่ ๙๔ ชั้น ๑ อาคาร ท.ชินวัตร ถนนสุขุมวิท ซอยสุขุมวิท ๒๓ แขวงคลองเตยเหนือ เขตวัฒนา กรุงเทพฯ **รับ Admin Customer Service ๓ อัตรา** รายละเอียดงาน ดูแลงานเอกสารภายในแผนกลูกค้าสัมพันธ์ ติดต่อประสานงานระหว่างแผนก คุณสมบัติ พิการร่างกาย-เดินได้ เพศชาย/หญิง วุฒิ ปวส. – ปริญญาตรี สามารถใช้เครื่องคอมพิวเตอร์และเครื่องใช้สำนักงานเป็นอย่างดี เรียนรู้งานได้เร็ว และมีความละเอียดรอบคอบ มีความกระตือรือร้นในการทำงาน ไม่เกี่ยงงาน มีไหวพริบในการแก้ไขปัญหา มีความรับผิดชอบสูง มีบุคลิกและมุนษย์สัมพันธ์ดี รักงานบริการ สวัสดิการ นิฟอร์ม เบี้ยขยัน ค่าล่วงเวลา ประกันสังคม ปรับเงินเดือนประจำปี โบนัสประจำปี ส่วนลดกรณีทันตกรรม เงินสวัสดิการช่วยเหลือต่าง ๆ **ติดต่อ...**สาวิกา สุขสบาย (กระตั้ว) โทรศัพท์ ๐-๒๖๖๔-๒๑๕๗ ต่อ ๑๐๖ / ๐๘๔-๖๙๔๙๘๒๕ อีเมล์ recruit@bsdcmail.com ไลน์ : hr\_bangkoksmile

**บริษัท อีซูซุเมโทร จำกัด** ที่อยู่ ๑๒๘/๑๓ ถนนงามวงศ์วาน แขวงทุ่งสองห้อง เขตหลักสี่ กรุงเทพมหานคร ๑๐๒๑๐ **รับเจ้าหน้าที่ธุรการ ๑ อัตรา** รายละเอียดงาน งานด้านธุรการสโตร์เครื่องมือช่าง งานธุรการอื่นๆ ที่ได้รับมอบหมาย คุณสมบัติ คนพิการที่สามารถปฏิบัติงานได้ เพศชาย/หญิง อายุ ๒๐-๒๘ ปี วุฒิ ม.๖-ปริญญาตรี มีใจรักการทำงานและรักความก้าวหน้า สวัสดิการ ประกันสังคม ชุดฟอร์มพนักงาน ค่าคอมมิชชั่น โบนัสประจำปี ปรับเงินเดือนประจำปี **ติดต่อ...**คุณภัทรวดี โทรศัพท์ ๐๒-๙๕๔๑๙๐๐ ต่อ ๓๐๒, ๐๘๓-๒๙๓๗๘๑๐ อีเมล์ hr.metro2558@gmail.com

**บริษัท เวลคลีน จำกัด** ที่อยู่ ๔๑๙ อาคารเวลเพลซ อพาร์ทเม้นท์ (รามคำแหง ๔๓/๑) ห้องเลขที่ ๑๐๖ ชั้น ๒ ซอยรามคำแหง ๔๓/๑ (คุณหญิงเจือ) แขวงพลับพลา เขตวังทองหลาง กรุงเทพมหานคร ๑๐๓๑๐ **รับพนักงานรับโทรศัพท์ ๑ อัตรา** รายละเอียดงาน รับโทรศัพท์ รับเรื่องเบื้องต้นจากลูกค้า จัดพิมพ์รายงานประจำวัน จัดเก็บเอกสารทั่วไป อำนวยความสะดวกผู้สมัครงาน รับสินค้าจาก Supplier / รับวางบิล อื่นๆตามที่ได้รับมอบหมาย คุณสมบัติ คนพิการทางการเคลื่อนไหวหรือการได้ยิน เพศชาย/หญิง อายุระหว่าง ๒๐-๓๕ ปี สวัสดิการ ประกันสังคม ค่าล่วงเวลา ฯลฯ **ติดต่อ...**โทรศัพท์ ๐๒-๕๓๐๒๔๘๕-๖ อีเมล์ welclean1995@gmail.com

**บริษัท กุลธรเคอร์บี้ จำกัด (มหาชน)** ที่อยู่ ๑๒๖ ซอยฉลองกรุง ๓๑ ถนนฉลองกรุง แขวงลำปลาทิว เขตลาดกระบัง กรุงเทพฯ ๑๐๕๒๐ **รับพนักงานคีย์ข้อมูล ๒ อัตรา** รายละเอียดงาน คีย์ข้อมูล / จัดทำเอกสารทั่วไปในแผนกธุรการ คุณสมบัติ พิการร่างกาย-เดินได้ เพศชาย/หญิง อายุ ๒๑-๔๐ ปี สวัสดิการ เบี้ยขยัน โบนัส ชุดฟอร์มพนักงาน รถรับ-ส่งพนักงาน ประกันสังคม ฯลฯ **ติดต่อ...**คุณสิริภา จำใบรักษ์ โทรศัพท์ ๐๒-๓๒๖-๐๘๓๑-๖ ต่อ ๑๕๖ แฟกซ์ ๐๒-๓๒๖-๐๘๓๗ อีเมล์ [siripa.j\_kkc@kulthorn.com](mailto:siripa.j_kkc@kulthorn.com)

**บริษัท ฮอท พอท จำกัด (มหาชน)** ที่อยู่ ๓๕๐ อาคารธนภัทร ถนนรามอินทรา ซอย ๒๐ แขวงท่าแร้ง เขตบางเขน กรุงเทพมหานคร ๑๐๒๓๐ สถานที่ปฏิบัติงาน HOTPOT ทุกสาขาทั่วประเทศ **รับพนักงานบริการ / พนักงานครัว จำนวนหลายอัตรา** รายละเอียดงาน ๑. พนักงานบริการ รับผิดชอบงานต้อนรับลูกค้า งานรับออรฺเดอร์ และดูแลลูกค้า ฯลฯ ๒. พนักงานครัว รับผิดชอบงานจัดเตรียมอาหารเพื่อให้ทันต่อความต้องการของลูกค้า ดูแลความเรียบร้อยภายในครัว ทำความสะอาด และจัดเก็บภาชนะ ฯลฯ คุณสมบัติ คนพิการที่สามารถปฏิบัติงานได้ เพศชาย/หญิง อายุ ๑๘-๓๕ ปี วุฒิ ม.๖-ปริญญาตรี มีความขยัน อดทน ซื่อสัตย์ มีความรับผิดชอบ และสามารถทำงานเป็นกะได้ สวัสดิการ พื้นฐานตามกฎหมายแรงงานกำหนด เช่น กองทุนประกันสังคม กองทุนเงินทดแทน วันหยุดต่างๆ ฯลฯ **ติดต่อ...**ฝ่ายทรัพยากรบุคคล (คุณเชน, คุณกฤต)โทรศัพท์ ๐๒-๙๔๓๘๔๔๘, ๐๘๖-๓๗๘๘๗๐๙, ๐๙๕-๒๐๘๐๕๐๗

**บริษัท รอซโซ่ จำกัด** ที่อยู่ ๘/๓๙ ซอยท่านผู้หญิงพหลฯ แขวงลาดยาว แขวงจตุจักร เขตจตุจักร กรุงเทพมหานคร ๑๐๙๐๐ **รับพนักงานแจกใบปลิว/เช็คสินค้า ๘ อัตรา** รายละเอียดงาน แจกแผ่นพับ ใบปลิว เพื่อโปรโมทสินค้า , แพ็คสินค้า คุณสมบัติ พิการที่สามารถปฏิบัติงานได้ เพศชาย/หญิง อายุ ๒๐ ปีขึ้นไป สวัสดิการ ประกันสังคม เบี้ยเลี้ยง เบี้ยขยัน เงินช่วยเหลือกรณีต่างๆ ตรวจสุขภาพประจำปี ปรับเงินค่าจ้างประจำปี วันหยุดพักผ่อน ฯลฯ **ติดต่อ...**ฝ่ายทรัพยากรบุคคล โทรศัพท์ ๐๒-๙๔๑๐๕๔๐ ต่อ ๑๑๔

**บริษัท ยำแซ่บ จำกัด** ที่อยู่ ๘๗๘/๔๓ ซอยจรัญสนิทวงศ์ ๑๓ ถนนจรัญสนิทวงศ์ แขวงวัดท่าพระ เขตบางกอกใหญ่ กรุงเทพมหานคร ๑๐๖๐๐ **รับพนักงานบริการ ๔ อัตรา** รายละเอียดงาน สามารถทำงานบริการ แคชเชียร์ งานครัว หรืองานตามความเหมาะสม ตามสาขาใกล้บ้าน คุณสมบัติ คนพิการที่ช่วยเหลือตนเองได้ เพศชาย/หญิง อายุ ๒๒-๓๕ ปี วุฒิ ม.๖-ปริญญาตรี สวัสดิการ ประกันสังคม กองทุนเงินทดแทน OT โบนัสประจำปี ฯลฯ **ติดต่อ...**คุณนา โทรศัพท์ ๐๘๓-๘๘๕๕๙๖๘, ๐๒-๔๙๗๖๖๘๘

**บริษัท วอง ฮอนด้า คาร์ส จำกัด** ที่อยู่ ๙๙๙ ถนนพหลโยธิน (ตรงข้ามช่อง ๕ สนามเป้า) แขวงสามเสนใน เขตพญาไท กรุงเทพฯ ๑๐๔๐๐ **รับเจ้าหน้าที่ธุรการ ๒ อัตรา** รายละเอียดงาน จัดเก็บเอกสาร รวบรวมเอกสาร ธุรการประสานงานทั่วไป คุณสมบัติ คนพิการที่ช่วยเหลือตนเองได้ เพศชาย/หญิง อายุ ๑๘-๓๕ ปี วุฒิ ม.๖ ขึ้นไป สวัสดิการ ประกันสังคม ประกันชีวิต เงินโบนัส ค่าใช้จ่ายในการเดินทาง เบี้ยขยัน ลาพักร้อน ฯลฯ **ติดต่อ...**คุณธัญรัศม์ (นก) โทรศัพท์ ๐๘๒-๔๕๐๑๙๐๗, ๐๘๑-๓๕๘๙๕๓๕ อีเมล์ recruitment.honda@wong.co.th

**บริษัท บางจากปิโตรเลียม จำกัด (มหาชน)** ที่อยู่ ๒๐๙๘ อาคารเอ็ม ทาวเวอร์ ชั้น ๘ ถนนสุขุมวิท แขวงบางจาก เขตพระโขนง กรุงเทพมหานคร ๑๐๒๖๐ **รับเจ้าหน้าที่บริการลูกค้า ๔ อัตรา** รายละเอียดงาน รวบรวมข้อร้องเรียนทุกประเภท ทุกช่องทาง จัดทำรายงานประจำเดือน รวบรวมองค์ความรู้และสามารถถ่ายทอดให้กับผู้เกี่ยวข้อง ฯลฯ คุณสมบัติ คนพิการที่สามารถช่วยเหลือตนเองได้ เพศชาย/หญิง อายุ ๒๐-๓๕ ปี วุฒิ ม.๖ – ปริญญาตรี สาขาคอมพิวเตอร์/บริหาร/การตลาด หรืออื่นๆที่เกี่ยวข้อง สามารถเดินทางได้-กลับ ได้ด้วยตนเอง สวัสดิการ เบี้ยขยัน ค่ารักษาพยาบาล โบนัสตามผลประกอบการ ค่าทันตกรรม ฯลฯ **ติดต่อ...**คุณฟ้า โทรศัพท์ ๐๒-๓๓๕-๘๕๑๐ แฟกซ์ ๐๒-๐๑๖-๓๙๖๗ อีเมล์ puttiruk@bangchak.co.th

**บริษัท S.B.I.E Co., Ltd** ที่อยู่ โรงเรียนนานาชาติแองโกลสิงคโปร์ เลขที่ ๑ สุขุมวิท ๖๔ แขวงบางจาก เขตพระโขนง กรุงเทพฯ ๑๐๒๖๐ **รับพนักงานล้างจาน ๑ อัตรา** รายละเอียดงาน ทำหน้าที่ล้างจาน และช่วยงานครัวตามความเหมาะสม คุณสมบัติ พิการร่างกาย-เดินได้ เพศชาย/หญิง อายุ ๒๕ ปีขึ้นไป วุฒิ ม.๖ มีความซื่อสัตย์ อดทน ตรงต่อเวลา ขยันทำงาน สวัสดิการ ประกันสังคม วันหยุดตามกระทรวงแรงงาน/ปฏิทินวันหยุดของไทย/ปฏิทินวันหยุดโรงเรียน ฯลฯ **ติดต่อ...**คุณเอม หัตถกิจ โทรศัพท์ ๐๒-๓๓๑๑๘๗๔ แฟกซ์ ๐๒-๗๔๑๕๙๔๑ อีเมล์ [aim.h@anglosingapore.ac.th](mailto:aim.h@anglosingapore.ac.th)

**โรงแรมไฮแอท รีเจนซี่ หัวหิน** ที่อยู่ ๙๑ ซอยหมู่บ้านหนองแก ต.หัวหิน อ.หัวหิน จ.ประจวบคีรีขันธ์ **รับพนักงานทำความสะอาด ๑ อัตรา** รายละเอียดงาน หน้าที่ทำความสะอาดพื้นที่ทั่วไปของโรงแรม คุณสมบัติ พิการทางการได้ยิน หรือด้านสายตา เพศชาย/หญิง อายุ ๒๐-๔๐ ปี สวัสดิการ อาหารและชุดยูนิฟอร์ม มีห้องน้ำ ทางลาดชัน ลิฟท์ ให้คนพิการ ประกันสังคม มีหอพักพนักงาน รถรับ-ส่งจากหอพักมาโรงแรม ฯลฯ **ติดต่อ...**คุณจินตนา ธิรางกูรรัตต์ โทรศัพท์ ๐๓๒-๕๒๑๒๓๔ แฟกซ์ ๐๓๒-๕๒๑๑๙๗ อีเมล์ [hr.hrhuahin@hyatt.com](mailto:hr.hrhuahin@hyatt.com)

**บริษัท บางกอกบิซิเนสออนไลน์ จำกัด** ที่อยู่ ๒๗/๒๗ ซอยจตุโชติ ๑๔ ถนนจตุโชติ (หน้าด่านเก็บเงินฉลองรัช) แขวงออเงิน เขตสายไหม กรุงเทพ ๑๐๒๒๐ **รับ Admin center ๑๐ อัตรา** รายละเอียดงาน บริการลูกค้าอย่างมีคุณภาพ ให้ลูกค้าประทับใจ เกินความคาดหวัง แนะนำสินค้าของบริษัทฯ ให้ถูกต้องตามความต้องการของลูกค้า ขายสินค้าของบริษัทฯ ฯลฯ คุณสมบัติ พิการร่างกาย-เดินได้ เพศชาย/หญิง อายุ ๒๕-๓๐ วุฒิ ปวส. – ปริญญาตรี สามารถใช้เครื่องคอมพิวเตอร์และเครื่องใช้สำนักงานเป็นอย่างดี เรียนรู้งานได้เร็ว และมีความละเอียดรอบคอบ มีความกระตือรือร้นในการทำงาน ไม่เกี่ยงงาน มีไหวพริบในการแก้ไขปัญหา มีความรับผิดชอบสูง มีบุคลิกและมุนษย์สัมพันธ์ดี รักงานบริการ สวัสดิการ เบี้ยขยัน สามารถทำงานที่บ้านได้ **ติดต่อ...คุณซี** โทรศัพท์ ๐๙๑-๙๔๙๔๙๑๙ อีเมล์ [Dudaneeh17@gmail.com](mailto:Dudaneeh17@gmail.com) Line zeevip18

**บริษัท กรุงไทยอาหาร จำกัด** **มหาชน** ที่อยู่ ๒๖๖ หมู่ที่๑๑ ถ.สุขสวัสดิ์ ซอยสุขสวัสดิ์ ๙๒ ตำบลในคลองบางปลากด อำเภอพระสมุทรเจดีย์ จ.สมุทรปราการ **รับพนักงานประชาสัมพันธ์ ๒ อัตรา** รายละเอียดงาน รับผิดชอบ รับ-ต่อสายโทรศัพท์ ต้อนรับแขกของบริษัท เพื่อให้เกิดความสะดวกในการติดต่อประสานงานของหน่วยงานต่างๆ คุณสมบัติ พิการร่างกาย-เดินได้ เพศชาย/หญิง อายุ ๒๐-๓๕ ปี วุฒิ ม.๖ – ปวส. ใช้คอมพิวเตอร์ได้เบื้องต้น มนุษย์สัมพันธ์ดี มีทักษะการประสานงาน มีประสบการณ์จะพิจารณาเป็นพิเศษ สวัสดิการ เงินปรับประจำปี โบนัส เบี้ยขยัน สอบปรับตำแหน่งประจำปี ชุดยูนิฟอร์ม รถรับส่ง สิทธิการกู้ธนาคารอาคารสงเคราะห์ดอกเบี้ยต่ำ สิทธิการกู้ธนาคารออมสินดอกเบี้ยต่ำ ฯลฯ **ติดต่อ...**คุณปิยะมาศ พหรมโพธิ์ โทรศัพท์ ๐๒-๔๗๓-๗๘๕๖ , ๐๒-๔๗๓-๗๘๐๐ แฟกซ์ ๐-๒๔๗๓-๗๘๗๘ อีเมล์ [PIYAMAS-PHOM@gfpt.co.th](mailto:PIYAMAS-PHOM@gfpt.co.th)

**บริษัท เคเฟอร์ เอ็นจิเนียริ่ง (ประเทศไทย)** ที่อยู่ ๙/๙ ถนนสุขุมวิท ซอยประปา ๑ ต.เนินพระ อ.เมือง ระยอง ๒๑๑๕๐ **รับเจ้าหน้าที่ธุรการ ๑ อัตรา** รายละเอียดงาน ติดต่อประสานงาน คีย์ข้อมูล จัดเก็บเอกสาร คุณสมบัติ พิการร่างกาย-เดินได้ เพศชาย/หญิง อายุ ๑๘-๔๐ ปี วุฒิ ปวส. ใช้คอมพิวเตอร์ได้ สามารถช่วยเหลือตนเอง เดินทางมาทำงานเองได้ **ติดต่อ...**แผนกบุคคล โทรศัพท์ ๐๓๘-๐๒๙๑๗๒ อีเมล์ [nudi.panchawat@kaefer.com](mailto:nudi.panchawat@kaefer.com)

**บริษัท พี เอ เอส พืชผลส่งออกและไซโล จำกัด** ที่อยู่ ๒/๑๑ ถนนพิศาลสุนทรกิจ ต.ในเมือง อ.สวรรคโลก จ.สุโขทัย ๖๔๑๑๐ **รับเจ้าหน้าที่ทรัพยากรบุคคล ๒ อัตรา** รายละเอียดงาน ดูเรื่องข้อมูลการมาทำงานและสถิติพนักงาน คุณสมบัติ พิการร่างกาย-เดินได้ เพศชาย/หญิง อายุ ๒๐-๓๐ ปี วุฒิ ปวช. ใช้โปรแกรมคอมฯได้ เคลื่อนไหวสะดวก ดูแลตัวเองได้ **ติดต่อ...**คุณส่องหล้า เอี่ยมนุ้ย โทรศัพท์ ๐๕๕-๖๔๑๒๐๐-๓ ต่อ ๑๓๑ แฟกซ์ ๐๕๕-๖๔๑๒๑๕ อีเมล์ [songlar@sornthongoil.com](mailto:songlar@sornthongoil.com)

**คนพิการต้องการทำงาน**

**นายวสันต์ คำจันทร์ต๊ะ** อายุ ๒๔ ปี **วุฒิ** ปวส. พิการร่างกาย-เดินได้ **ต้องการงานด้านเอกสาร พิมพ์งาน งานทั่วไป ในเขตพื้นที่จังหวัดเชียงใหม่** สามารถใช้คอมพิวเตอร์ได้ ลง Windows / โปรแกรมคอมพิวเตอร์ได้ **ติดต่อ**…โทรศัพท์ ๐๙๗-๙๖๕๓๕๖๐ หรือ อีเมล์ wasun272@gmail.com

**นายสุรศักดิ์ ผาพันธ์** อายุ ๔๒ ปี **วุฒิ**ปริญญาตรี พิการร่างกาย-เดินได้ (แขนขาข้างซ้ายอ่อนแรง) **ต้องการทำงานด้านคอมพิวเตอร์ งานธุรการ/ประสานงานทั่วไป หรืองานอื่นๆ ตามความเหมาะสม** ความสามารถ/ทักษะ สามารถใช้โปรแกรม microsoft office ได้ สามารถเดินทางไปทำงานเองได้ **ติดต่อ**…โทรศัพท์ ๐๒-๙๑๔๐๔๖๔, ๐๘๑-๕๕๗๒๙๖๕ หรือ อีเมล์ p\_surasuk@hotmail.com

**นายธรรมรัตน์ ธูปเทียน** อายุ ๒๗ ปี **วุฒิ** ม.๓ พิการร่างกายใช้รถเข็น **ต้องการงานที่เหมาะสมกับความพิการ** สามารถใช้โปรแกรมสำนักงานได้ และมีประสบการณ์ด้านบัญชีมาบ้าง **ติดต่อ**…โทรศัพท์ ๐๖๓-๘๙๓๖๑๑๘ หรือ อีเมล์ [tammarat.arm@gmail.com](mailto:tammarat.arm@gmail.com)

**นางสาวสุภัสสร โคตรคันทา** อายุ ๒๓ ปี **วุฒิ**ปริญญาตรี พิการทางด้านร่างกาย สามารถเดินได้ (พิการแขนด้านซ้าย) **ต้องการงานเกี่ยวกับการวิเคราะห์ข้อมูล งานธุรการ หรืองานฝ่ายบุคคล** มีความละเอียด ประณีต อดทน เข้มแข็ง **มีประสบการณ์การทำงานด้าน**ธุรการและงานทรัพยากรมนุษย์ **ติดต่อ**…โทรศัพท์ ๐๘๒-๗๕๖๐๔๓๗ หรือ อีเมล์ [Himafai@gmail.com](mailto:Himafai@gmail.com)

**นายวรเทพ ชุ่มเน็น** อายุ ๔๐ ปี **วุฒิ** ปวส. พิการร่างกาย-เดินได้ **ต้องการงานทั่วไป งานตามความเหมาะสมกับความพิการหรืออื่นๆตามความสามารถ ติดต่อ**…โทรศัพท์ ๐๘๖-๘๑๘๖๔๘๘

**นางสาวพรธิดา ใจกาศ** อายุ ๒๗ ปี **วุฒิ** ปวส. พิการร่างกาย-เดินได้ (ใบหน้าผิดรูป) **ต้องการงานทั่วไป ตามความเหมาะสม ในจังหวัดอุบลราชธานี ติดต่อ**…โทรศัพท์ ๐๙๘-๐๙๕๕๖๙๐

**นางสาวอารีรัตน์ ใจแจ้ง** อายุ ๒๓ ปี **วุฒิ**ปริญญาตรี พิการร่างกาย-เดินได้ (กล้ามเนื้ออ่อนแรง สามารถเดินและช่วยเหลือตนเองได้ ไม่สะดวกหากต้องเดินขึ้น-ลงบันได) **ต้องการงานทางด้านคอมพิวเตอร์ เอกสารธุรการ งานบรรณารักษ์ เอกสารสารสนเทศ** สามารถใช้โปรแกรมคอมพิวเตอร์ ติดต่อประสานงาน มีมนุษย์สัมพันธ์กับคนอื่นได้ดี มีความรับผิดชอบและมีระเบียบวินัย **ติดต่อ**…อีเมล์ [Arreerat.j.cmu@gmail.com](mailto:Arreerat.j.cmu@gmail.com)

**ไม่ต้องการความสงสาร! แบรนด์หรูเมืองผู้ดีทำฮือฮา ดึง ๒ คนพิการชื่อดังเดินแฟชันโชว์**



**“แจ็ค อีเยอร์ส” ต้องสวมขาปลอม กับ “เคลลี น็อกซ์” หญิงสาวที่เกิดมาไม่มีช่วงปลายแขน ได้สร้างความฮือฮาให้กับรันเวย์แฟชั่นของงาน “ลอนดอน แฟชั่น วีค” เพราะทั้งคู่ได้รับเลือกให้ร่วมแสดงแบบแฟชั่นของแบรนด์เสื้อผ้าสุดหรูแห่งเมืองผู้ดี “Teatum Jones”**

“มันเป็นเรื่องสำคัญที่ต้องทำให้คนได้กลับมาพิจารณาถึงความสัมพันธ์ของเรากับร่างกาย ผ่านแบรนด์แฟชั่นหรูหรา” แคทเธอรีน ทีทัม หนึ่งในดีไซเนอร์ของ Teatum Jones กล่าว  **“ลองคิดถึงตอนที่ไม่มีคนเลือกนายแบบนางแบบผิวสีให้มาเดินแฟชั่นเลยซิ มันบ้าชัดๆ นะ! เราคิดว่าคราวนี้มันก็คล้ายๆ แบบนั้นแหละ”**   
 งานแสดงแฟชั่นคอลเล็คชั่นล่าสุดของ Teatum Jones ที่ลอนดอนเมื่อสัปดาห์ก่อน มีทั้งการแสดงเสื้อผ้าโอเวอร์โคทส์ และชุดเดรส กับเครื่องแต่งกายมากมาย **ภายใต้คอนเซ็ป “Body” ที่ดีไซเนอร์ได้รับแรงบันดาลใจมาจากงานของศิลปิน ฮานส์ เบลล์เมอร์ส**เจ้าของผลงานตุ๊กตารูปร่างแปลกๆ เพื่อต่อต้านลัทธิบูชาความสมบูรณ์แบบในต้นยุค๑๙๐๐s  
  **“ในฐานะแบรนด์หนึ่งเราได้รับแรงบันดาลใจจากเรื่องราวของคนเสมอ ไม่ว่าจะเป็นในรูปแบบใด”**   ร็อบ โจนส์ แห่ง Teatum Jones พูดบ้าง หลังพวกเขาเคยแสดงผลงานเพื่อสนับสนุนสิทธิของกลุ่มคน LGBT มาแล้ว“ผมว่าคนทั่วโลกอยากจะมีปากเสียงบ้างบางคนอาจจะทำได้เลยและบางคนก็ควรที่จะได้เริ่มต้น”  
 สำหรับตัวของ **แจ็ค อีเยอร์ส เองก่อนหน้านี้เขาเพิ่งสร้างประวัติศาสตร์ ด้วยการเป็นผู้พิการจากการรักษาผ่าตัดเอาอวัยวะออกคนแรก ที่ได้ขึ้นไปบนรันเวย์ของงาน นิวยอร์ก แฟชั่นวีก** ในงานโชว์ของดีไซเนอร์ อันโตนิโออุร์ซีเมื่อเดือนก.พ.๒๐๑๕ **อีเยอร์ส เกิดมาพร้อมกับความผิดปกติที่ช่วงล่างของขาขวาของเขามีรูปร่างผิดปกติ จนไม่สามารถใช้ชีวิตอย่างสะดวก เมื่ออายุได้ ๑๖ ปี เขาจึงเข้ารับการผ่าตัดเพื่อตัดอวัยวะบางส่วนออก**“ตอนผมเสียขาไปความมั่นใจของผมก็สูญเสียไปด้วยแฟชั่นได้คืนความมั่นใจนั้นกลับมา”  
 ก่อนหน้านี้เอเยนซีของ อีเยอร์ส พยายามติดต่องานในลอนดอนให้กับเขา แต่ดีไซเนอร์หลายรายก็ปฏิเสธ “ก็คนอังกฤษนะน่ะ พวกเขาไม่อยากจะทำอะไรฝืนกฎ ส่วนที่อเมริกาพวกเขาก็ใช้เรื่องนี้ มาเรียกน้ำตา” ส่วน **เคลลี น็อกซ์ก็เป็นนางแบบพิการที่มีชื่อเสียงอีกคนในวงการและเธอยังยืนยันว่าจะทำงานโดยไม่สวมแขนปลอมด้วย** ตอนนี้นายแบบ และนางแบบที่เป็นผู้พิการ เริ่มมีโอกาสวงการแฟชั่นมากขึ้น จนมีการตั้ง VisABLE ที่เป็นเอเยนซีสำหรับพวกเขาขึ้น โดย หลุยส์ ไดสัน ผู้ก่อตั้ง VisABLE ที่เป็นตัวแทนของ อีเยอร์ส บอกว่า  **“มันถึงเวลาแล้ว ที่แล้วมาผู้คนพยายามเลี่ยงคนกลุ่มนี้” “มันสำคัญตรงที่ว่า ฉันคิดว่าทุกคนตื่นขึ้นแล้ว คนอยากจะเห็นนายแบบนางแบบที่น่าดูกลุ่มนี้ โดยไม่คำนึงว่าพวกเขาพิการหรือไม่”**  (manager.co.thออนไลน์/มูลนิธิพัฒนาคนพิการไทย ๐๑ มี.ค.๖๐)

**ชัยนาทนำร่องเปิดศูนย์ฝึกอาชีพด้านการเกษตรเพื่อคนพิการ**



**สถาบันพระปกเกล้า ร่วมกับมูลนิธิพัฒนาศักยภาพคนพิการ นำร่องเปิดศูนย์ฝึกอาชีพด้านการเกษตรเพื่อคนพิการ ใช้นวัตกรรมเทคโนโลยีไอทีควบคู่เพาะปลูก สู่การขับเคลื่อนประเทศไทยตามนโยบายไทยแลนด์๔.๐** รศ.ดร.ปณิธาน วัฒนายากร ที่ปรึกษารองนายกรัฐมนตรี และผู้อำนวยการวิทยาลัยการเมืองการปกครอง สถาบันพระปกเกล้า พร้อมด้วย นายเบญจพล เปรมปรีดา รองผู้ว่าราชการจังหวัดชัยนาท และนาวาอากาศเอกภราดร คุ้มทรัพย์ ประธานกรรมการมูลนิธิพัฒนาศักยภาพคนพิการ **ร่วมเปิดศูนย์การเรียนรู้เกษตรเพื่อคนพิการสู่ชุมชนที่สมบูรณ์ อ.หันคา จ.ชัยนาท เพื่อเป็นศูนย์ถ่ายทอดความรู้และฝึกอาชีพด้านการปลูกเมล่อน และปลูกเห็ดนางฟ้าภูฏาน ให้แก่คนพิการ**รวมทั้งเปิดโอกาสจ้างงานคนพิการในพื้นที่จังหวัดชัยนาทที่เข้าร่วมทำงานจำนวน๓๙คน  
 โดย**ภายในศูนย์ฯ มีการจัดทำโรงเรือนเพาะปลูกเมล่อน ๓ โรง และโรงเรือนเพาะปลูกเห็ดนางฟ้าภูฏาน ๑ โรง ที่ออกแบบโรงเรือนให้มีสภาพพื้นที่เหมาะสมต่อการปฏิบัติงานของคนพิการ** โดยมีนักศึกษา ปนป.๖ สถาบันพระปกเกล้า มาให้ความรู้ในเรื่องของการเพิ่มมูลค่าผลผลิตด้วยการสร้างแบรนด์ และทำการตลาด รวมถึงการใช้นวัตกรรมเทคโนโลยีด้านไอทีควบคู่กับการเพาะปลูก **ซึ่งจะช่วยสร้างอาชีพ และรายได้ให้แก่ผู้พิการอย่างยั่งยืน รวมทั้งเป็นโมเดลใหม่ที่ช่วยขับเคลื่อนประเทศไทยตามนโยบายไทยแลนด์ ๔.๐** (manager.co.thออนไลน์/มูลนิธิพัฒนาคนพิการไทย ๖ มี.ค.๖๐)



มูลนิธิพัฒนาคนพิการไทย   
 เลขที่ ๒๓ ชั้น ๒ ถ.วิสุทธิกษัตริย์ แขวงบางขุนพรหม เขตพระนคร กทม. ๑๐๒๐๐

โทร. ๐ ๒๒๘๑ ๙๒๘๐ โทรสาร ๐ ๒๒๘๑ ๙๒๗๐

http:// www.tddf.or.th E-mail : office@ tddf.or.th, [tddf\_or\_th@hotmail.com](mailto:tddf_or_th@hotmail.com)

**รายนามกรรมการมูลนิธิพัฒนาคนพิการไทย** นายชูศักดิ์ จันทยานนท์ - ที่ปรึกษา นายสำเริง วิระชะนัง - ที่ปรึกษา

**นางสาวกัญจนา ศิลปอาชา - ประธานกรรมการ** นางขนิษฐา เทวินทรภักติ - รองประธานกรรมการ

นายนิกร จำนง - กรรมการ นายศุภชีพ ดิษเทศ **-** กรรมการ อธิบดีกรมพัฒนาสังคมและสวัสดิการ - กรรมการ อธิบดีกรมการแพทย์ - กรรมการ เลขาธิการสำนักงานคณะกรรมการการศึกษาขั้นพื้นฐาน - กรรมการ ผู้อำนวยการสำนักงานพัฒนาการกีฬาและนันทนาการ - กรรมการ นายธีรวัฒน์ ศรีปฐมสวัสดิ์ -กรรมการและเหรัญญิก - นายวีระศักดิ์ โควสุรัตน์ - กรรมการ และเลขาธิการ นายสุภรธรรม มงคลสวัสดิ์ - กรรมการและผู้ช่วยเลขาธิการ